qundao/data-zh-poetry huggingface dataset:
乙亥人日
作者：黄泽
朝代：明
体裁：七言律诗

石仙潭下买荒原，缘麓周围十亩园。竹坞疏篱新院落，桃花流水旧溪源。青山对酒晴移席，绿树垂阴昼掩门。浮世纤尘飞不到，此中真意自忘言。
九日登凤丘山
作者：黄泽
朝代：明
体裁：古风

秋气何凄清，登高豁怀抱。采菊簪白头，轻风落乌帽。故人隔层霄，情深寡音耗。欲往从之游，翅短无由到。林幽草青青，川渺沙浩浩。酬恩愿不谐，展转思衰髦。孤雁飞且鸣，志岂在粱稻。
南土甘棠
作者：黄泽
朝代：明
体裁：五言律诗

召伯循行日，棠阴淑景迟。树虽前代种，人系去时思。雨露常滋润，风霜不改移。南闽诸父老，马首向新诗。
南归
作者：黄泽
朝代：明
体裁：七言律诗

江湖踪迹叹浮萍，恩许南归鬓巳星。蹇劣何须干阁老，支离终不愧山灵。清秋独鹤松头立，落日孤峰海上青。欲拂冰弦弹古调，赏音人远若为听。
卜筑石鼓东·其一
作者：黄泽
朝代：明
体裁：古风

卜筑石鼓东，喜与尘寰隔。我田广且平，乡井同稼穑。年丰幸齐收，输官免催逼。推馀厚所亲，稍暇及宾客。秋初风渐凉，寒衣难骤得。樵爨多辛苦，无使心悽恻。此外更何求，永言继常德。
卜筑石鼓东·其二
作者：黄泽
朝代：明
体裁：古风

卜筑石鼓东，眼界何清淑。涧水桥下流，群峰如削玉。锄云种松苗，护墙半新竹。初月生夜凉，书声出茅屋。古岭通衡山，章林近盘谷。三迁非择邻，彼惮我拘束。天意巧安排，诒谋素心足。
山中景
作者：黄泽
朝代：明
体裁：五言绝句

悠悠川上云，光映空林白。杖屦何处来，柴门闭秋色。
山庄即事
作者：黄泽
朝代：明
体裁：七言律诗

落职南归逸兴多，倚云閒唱伐檀歌。新开池馆移松菊，旧隐岩扉剪薜萝。细雨半坡黄犊草，清风一棹白鸥波。林泉隔断红尘梦，不识春城有绮罗。
山庄夏日
作者：黄泽
朝代：明
体裁：七言律诗

乞骸那许暂归田，何事投閒十二年。孤蹇不谐多士意，退休宜在众人先。佣书空掷班超笔，敌忾谁扬祖逖鞭。荔子香清云气冷，聊开枕簟北窗眠。
己巳盗息还山
作者：黄泽
朝代：明
体裁：七言律诗

野人卜筑近桃源，仓卒携书出故园。邻邑风尘随处起，深林烟火几家存。正愁戍角翻悲调，忽喜征衣洗血痕。绿树阴中丹荔熟，诸孙拥帚候柴门。
幽居发长叹
作者：黄泽
朝代：明
体裁：古风

幽居发长叹，寒暑相推磨。唐虞去我远，祸乱何其多。牧宫造荼毒，炮烙兴朝歌。庶政杂荆棘，万民罹网罗。怨詈岂容息，戾气伤天和。彼苍胡不仁，废置难揣摩。世道日局蹐，涕泗空滂沱。
归田歌
作者：黄泽
朝代：明
体裁：古风

十五游上庠，追琢慕韩柳。弱冠取功名，笑谈别亲友。风流直欲继伊周，富贵浮云我何有。文皇临御海宇清，朝阳孤凤雍雍鸣。重瞳注意在方面，朱衣象简叨光荣。庆成金殿三陪宴，龙光晃日笼宫扇。玉卣黄流次第斟，彤墀韶舞寻常见。慈母星沈宝婺光，含哀扶榇上重冈。狐丘土掩生前玉，墓表文扬殁后芳。三年释服朝昭圣，随例仍参召南政。献策曾承止辇看，趋跄讵识中书令。章帝徵贤拔旧臣，春风整佩上枫宸。浙藩总政恩偏重，龙诰褒亲宠更新。奔丧复度梨关去，先垄松楸动哀思。夺情视事十年馀，甘棠馀遍停车处。圣皇继统文化隆，少年才俊咸登庸。笑余衰朽更疏拙，乞骸未许巢云松。孤鸿孤飞未能止，弋人机发深丛底。青天白日知我心，诏许投簪归故里。忆昨从政今白头，懒随流俗谈沈浮。百年遗爱被草木，一生豪气轻王侯。长期尽节报明主，岂料不才今若此。刖足徒伤献璞心，回首西陵泪如雨。
归田趣·其一
作者：黄泽
朝代：明
体裁：七言绝句

高卧隆中愧孔明，成都卖卜笑君平。一从落职南归后，足迹经年不到城。
归田趣·其三
作者：黄泽
朝代：明
体裁：七言绝句

秋郊露冷百虫鸣，门掩空山夜气清。宝鼎香消人未寝，白云楼上读书声。
归田趣·其二
作者：黄泽
朝代：明
体裁：七言绝句

雅爱旂山景物清，罢官旋觉此身轻。盘陀石下泉偏冷，笑倚东风一濯缨。
归田趣·其四
作者：黄泽
朝代：明
体裁：七言绝句

门前积雪未全消，坐拥青毡笑寂寥。闻说梅花春信早，冒寒扶杖过溪桥。
归自绍兴二首·其一
作者：黄泽
朝代：明
体裁：五言律诗

离家两月馀，归守旧田庐。除地多栽竹，垂纶少得鱼。雨晴花落后，日出鸟鸣初。寂寞东山卧，和光懒著书。
归自绍兴二首·其二
作者：黄泽
朝代：明
体裁：五言律诗

风尘游历久，天与老来閒。去国长忧国，还山少出山。人烟秋水外，钓艇夕阳间。不是无交接，云深户自关。
扫叶叹
作者：黄泽
朝代：明
体裁：古风

十月天气肃，四野何荒凉。悲风撼林木，木叶随飘扬。壮士叹时蹇，病翁愁昼长。呼童扫残叶，堆彼园东墙。
旂山春晓
作者：黄泽
朝代：明
体裁：七言绝句

解绶归来学种田，小窗日晏枕书眠。黄莺似识幽栖意，长向花间奏管弦。
旧帽服带
作者：黄泽
朝代：明
体裁：七言绝句

四朝宣政旧衣裳，惯上金门进奏章。林下不堪开宝箧，开时飘动御炉香。
晓度梨岭
作者：黄泽
朝代：明
体裁：七言律诗

路绕梨关万木阴，故园南望白云深。昔劳薇省承宣力，今遂旂山隐遁心。孤雁影随残月落，疏萤光逐曙星沈。到家正及香醪熟，三径黄花半醉吟。
晚宿仙霞关
作者：黄泽
朝代：明
体裁：五言律诗

山路绕云霞，扳登日巳斜。水流黄叶涧，林落紫藤花。行旅通三镇，居民有几家。炊烟寒不起，独立数栖鸦。
晴峰瞰海
作者：黄泽
朝代：明
体裁：七言律诗

天台山水最清幽，文笔峰高逼斗牛。日出渐通仙洞晓，云开遥见海门秋。陶潜幸遂归田愿，贾谊长怀报主忧。几欲搴衣登绝顶，飘然直与赤松游。
桐阴玩月
作者：黄泽
朝代：明
体裁：古风

柴门半掩桐阴绿，有客相过慰幽独。笑谈未巳明月来，对此成三饮醽醁。客云此月何皎哉，谁将宝镜悬层台。苍天碧海任流转，虚涵万象无纤埃。忆从混沌初分日，两曜行空长不息。气朔虚盈固自然，相射那能无薄蚀。广寒宫阙何嵯峨，画栏四面浮金波。吴刚砍桂铁斧碎，虬枝丹粟今犹多。虹桥隐隐天中起，翠盖曾到蟾宫里。羽衣霓裳清且妍，五色云阶净如洗。白兔�药丹未成，玉杵丁东鸣不停。谪仙骑鲸凌倒景，空江沈璧秋冥冥。龙溪垂钓心长苦，想接清光侍明主。返照终当及草茅，我闻客论如悬河，我酌我酒歌我歌。明朝送尔登霄汉，我复韬光醉薜萝。
梅花纸帐
作者：黄泽
朝代：明
体裁：七言律诗

谁捣霜藤换绛纱，更将冻墨洒寒花。剡溪人去芳魂断，庾岭春归别梦赊。欹枕醉疑云荡漾，拥衾吟爱影横斜。清风不逐豪华尽，流落山林处士家。
横浦渔舟
作者：黄泽
朝代：明
体裁：七言律诗

龙江水与海潮通，一叶扁舟白发翁。生计有常随厚薄，浮踪无定任西东。飘萧箬笠偏宜雨，荡漾蒲帆稳驾风。唱罢沧浪人不见，陶然醉卧月明中。
正统己巳秋大驾北巡扈从官兵二十馀万同时陷没郕王即位以尚书胡溁等为三孤馀各升官有差感赋
作者：黄泽
朝代：明
体裁：七言绝句

銮舆远冒北风寒，谁遣王伦一问安。可叹两京诸宦达，不知何事尽迁官。
正统辛酉二月九日在北京崇文西楼有述时为当道者所中就狱而出情见乎辞
作者：黄泽
朝代：明
体裁：五言律诗

台阁云霄上，苍苍日鉴临。莫张虞氏网，须辨汉郎金。臣道如弦直，君恩若海深。南归返初服，永遂老农心。
池莲
作者：黄泽
朝代：明
体裁：五言绝句

人爱池上花，我爱花间子。子中生意多，种之满洲渚。
溪头吟送邓弘中上春官
作者：黄泽
朝代：明
体裁：古风

溪头水，清浩浩，甲第临溪瞰官道。玉壶美酒送君行，为君笑整乌纱帽。君思晴翻碧海涛，潮头雪卷浪花高。兴来笔下龙蛇动，谁数群中有俊髦。冲融三礼当春试，卞璞逢时不终閟。献纳新承雨露恩，飞腾大展云霄志。十里台沙巳壅金，九重望说作甘霖。野人家住东山近，日到溪头问好音。
滞雨
作者：黄泽
朝代：明
体裁：五言绝句

山居坐寂寥，悠然起遐想。故人何日来，林外雨声响。
甲子秋山庄写怀
作者：黄泽
朝代：明
体裁：七言律诗

龙溪别墅隔尘氛，清晓开窗扫白云。得酒暂同邻叟饮，采芝时与野人分。风来桂子空中落，雨过泉声树杪闻。自笑支离知己少，祗应猿鹤日为群。
病起
作者：黄泽
朝代：明
体裁：五言绝句

微月映窗明，魂清梦不成。起来阶下坐，蟋蟀向人鸣。
直沽晚渡
作者：黄泽
朝代：明
体裁：五言律诗

雨歇夕阳斜，孤帆挂落霞。城头闰戍角，海口见人家。衰鬓惊秋叶，归心逐暮鸦。今宵何处泊，棹月入芦花。
答姑苏陈少保
作者：黄泽
朝代：明
体裁：七言律诗

懒赋皇华策使骖，幸随樵牧老江南。染丝补衮非无术，怀刺投人自不堪。晓雨绿芜林外路，晚风疏竹雪中庵。斯文故旧如相问，田野遗民七十三。
翠微书屋
作者：黄泽
朝代：明
体裁：七言律诗

翠微深处结茅庐，时有幽人此读书。万壑松阴春雾湿，半帘花影午窗虚。彩毫兴到频挥洒，蠹简閒来暂卷舒。何事谢安高卧久，山林原与市朝疏。
舟次济河留别汤总兵
作者：黄泽
朝代：明
体裁：七言律诗

论交与子最知音，倚马尊前索我吟。秋水化龙雷焕剑，虚堂絓月伯牙琴。云霄巳遂归田愿，林壑长悬恋阙心。别后羽鳞何处问，洞门閒掩薜萝阴。
葛川仙迹
作者：黄泽
朝代：明
体裁：七言律诗

盘松偃蹇老龙形，下覆仙翁炼药亭。火候渐消灰候冷，苔痕半没履痕青。谁云弱水环璚岛，未必蓝桥隔锦屏。自有朝天双舄在，懒随鸾鹤上苍冥。
辛酉元日写怀
作者：黄泽
朝代：明
体裁：七言律诗

旂山南望郁苍苍，十载经营绿野庄。耕读自无尘俗累，钓游多在水云乡。菊因秋去含霜老，梅近春来带雪香。寒暑催人头易白，惟须对景尽瑶觞。
过临清
作者：黄泽
朝代：明
体裁：五言律诗

孤帆五两轻，冒雨过临清。树色迷昏昼，虹光半晦明。弃繻空有志，投笔竟何成。关吏沙头立，无烦问姓名。
过钱清渡
作者：黄泽
朝代：明
体裁：七言律诗

孤舟随伴过钱清，东望稽山感客情。苍藓断碑神禹庙，斜阳荒草越王城。数茎白发甘衰朽，万里青云愧圣明。幸有棠阴遗惠在，居人还诵使君心。
送乡友刘宗绶应召之京
作者：黄泽
朝代：明
体裁：古风

闽中八月天气凉，故人匹马来河阳。高堂设席列冠盖，笙歌次第催行觞。昔君与我居田里，结伴读书即知巳。三时蔬食共齑盐，两榻寒毡同起止。池莲庭草年复年，仰钻瞻忽心悬悬。风流耻逐今英俊，归洁终期古圣贤。閒时遣兴挥篇简，白日沈山不知晚。老庄荀列文最奇，看来总是窥天管。秋闱多士龙点睛，海门一望银涛清。扬鳍鼓鬣忽飞去，千峰万壑皆雷声。观光再应仪曹试，笔下纵横几千字。敷陈帝训阐洪猷，又听传胪出丹陛。大廷彩凤鸣喈喈，群后谟明仍弼谐。范滂不揽澄清辔，张纲焉用车轮埋。因循谬领专城寄，苛冗纷纷如鼎沸。涤荡宜恢远大谋，抚绥敢怠逡巡志。君怀磊落君行良，剸繁治剧才偏长。邓林乔木耸霄汉，大厦应需作栋梁。征骖南北劳行役，玩月吟风间朝夕。题缄几度托归鸿，云树苍茫情不极。殊方邂逅须暂留，夜深秉烛名园游。明当江上与君别，别后相思空白头。
野斋小隐
作者：黄泽
朝代：明
体裁：七言律诗

先生家在鼓山阴，乔木苍苍一径深。飞鸟恋巢如有迹，浮云出洞本无心。秋风黄菊杯中酒，夜月猗兰膝上琴。盘谷豹林人去远，尚留清趣到于今。
雨后晚步
作者：黄泽
朝代：明
体裁：七言律诗

柴门雨过稻花香，独步松阴趁晚凉。上疏谪来怜贾谊，辞封归去忆张良。山中有豹藏深雾，渭曲何人钓夕阳。昏黑莫行林外路，参差草露湿衣裳。
题兰
作者：黄泽
朝代：明
体裁：七言绝句

洛城红紫委苍苔，九畹秋华带露开。试拂龙唇弹一曲，许多香气袖中来。
题卧雪庵
作者：黄泽
朝代：明
体裁：古风

桐庐山中人，卜筑依平麓。号曰卧雪庵，胸次清如玉。疏林和靖梅，小圃渊明菊。梅菊虽无情，聊以慰幽独。最爱严冬雪片飞，剡溪孤棹人来稀。沈沈一枕华胥梦，那识衰躯冻与饥。觉时还拥重衾睡，万壑千峰寒可畏。自信乡村兴味长，谁知霄汉簪缨贵。百岁蹉跎两鬓华，忽承恩诏赐乌纱。他年又拟天书到，特表袁安处士家。
题山中叶士晦忘适卷
作者：黄泽
朝代：明
体裁：古风

太朴散巳久，淳风何时还。智巧苦相敚，机心宁暂閒。缅怀山中人，方寸淡如水。彼此两忘情，谁誉亦谁毁。读书启我箧，食粟耕我田。耕读有真乐，优游年复年。鹄版搜英髦，牛刀试南海。洋洋弦诵声，放怫武城宰。矩步倦追逐，徘徊思故林。清时返初服，欸乃还山吟。还山何所为，登临适其趣。碧潭同浅深，白鸥自来去。草映鹿门绿，花沿盘谷红。斑斓列童冠，舞袖回春风。
题岳阳楼图
作者：黄泽
朝代：明
体裁：七言律诗

昔泛扁舟过洞庭，高楼独上敞云屏。连天楚水鸥边白，隔岸湘山鸟外青。往事蹉跎仙枕梦，流年疏冷少微星。紫泥早晚徵遗逸，霖雨功成若建瓴。
别许都监
作者：黄洪宪
朝代：明
体裁：五言排律

萍水他乡聚，多君倾盖欢。九秋迎使节，千里送征鞍。久客归心切，孤亭别袂寒。远星江上落，残月马头看。岂不怀琼玖，无因托羽翰。相思不得见，努力且加餐。
同幻休上人登二祖庵遇雨
作者：黄洪宪
朝代：明
体裁：五言律诗

迢递青山暮，崚嶒石磴斜。孤云生杖履，细雨湿袈裟。林静时闻箨，台空欲散花。何年谢尘鞅，老此觅丹砂。
山海关
作者：黄洪宪
朝代：明
体裁：七言律诗

关城风急飏征袍，潮落天门万籁号。槎泛银河浮蜃气，山衔紫塞捲秋涛。月明午夜鲛珠泣，沙白晴空雁影高。司马风流偏爱客，桃花羌笛醉蒲萄。
山海关晚眺
作者：黄洪宪
朝代：明
体裁：七言律诗

茫茫沙碛古幽州，日落乌啼满戍楼。万雉倒垂青海日，双龙高映白榆秋。虎符千里无传箭，鱼钥重关有捍□。自古外宁多内治，衣袽应轸庙堂忧。
山海关晚眺
作者：黄洪宪
朝代：明
体裁：七言律诗

茫茫沙碛古幽州，日落乌啼满戍楼。万雉倒垂青海日，双龙高映白榆秋。虎符千里无传箭，鱼钥重关有捍掫。自古外宁多内治，衣袽应轸庙堂忧。
游达摩面壁洞
作者：黄洪宪
朝代：明
体裁：五言律诗

蹑屐上层岑，千峰带夕阴。芙蓉青嶂合，芳草白云深。洞迥迷人径，坛空只梵音。相看面壁处，聊足洗烦襟。
烟雨楼
作者：黄洪宪
朝代：明
体裁：七言律诗

高阁凭湖画栋浮，苍茫城郭望中收。烟含树色千家雨，槛送涛声六月秋。云壑有情閒钓艇，风尘无梦到眠鸥。主恩泉石容吾老，莫惜衔杯醉庾楼。
登十三山
作者：黄洪宪
朝代：明
体裁：七言律诗

塞外岧峣第一峰，孤臣天畔寄萍踪。胡笳吹堕关山月，汉垒阴销瀚海烽。岩树晴光浮鸑鹫，剑花秋老照芙蓉。从来细柳军威壮，勒石铭勋在几重。
观兰亭脩禊图
作者：黄洪宪
朝代：明
体裁：古风

夙昔秉微尚，纵情寄丘壑。晞发秦稽阳，俯观但寥廓。兰亭被荒丘，群贤不能作。风生松下寒，月出云上薄。觞咏已无欢，墨妙虚有托。崇峻迹未殊，清朗又如昨。彭殇谁见齐，庶几达者乐。
达磨洞访大鞋和尚
作者：黄洪宪
朝代：明
体裁：五言律诗

旧是传灯地，今栖玄鹤群。千峰窥积雪，一衲拥寒云。挂钵餐朝露，忘言对夕曛。知君超浩劫，永勿堕声闻。
过山海关
作者：黄洪宪
朝代：明
体裁：七言律诗

长城古堞瞰沧瀛，百二河山拥上京。银海仙槎来汉使，玉关衰草戍秦兵。星临尾部双龙合，月照平沙万马鸣。闻道边陲烽燧息，书生直欲勒燕铭。
题鸳湖秋月图
作者：黄洪宪
朝代：明
体裁：七言律诗

澄湖明月浸楼台，一望波光万顷开。星转银河天外落，风摇兰桨静中来。蒹葭两岸青枫合，砧杵千门白雁催。胜地总怜秋色里，几人清夜踏歌回。
禹门
作者：黄洪毗
朝代：明
体裁：七言律诗

禹门山豁大河流，开辟乾坤奠九州。秦晋平分云外树，鱼龙长护水中洲。真源滚滚平成界，灏气茫茫日夜浮。闻说桃花春浪煖，欲从此处觅丹丘。
三洲岩
作者：黄浩
朝代：明

问俗时巡粤水滨，双旌拂破素岩云。俯观清瘦岩头石，犹逾苍生肉几分。
义妇坂
作者：黄涛
朝代：明
体裁：七言绝句

烈女从夫矢不更，丈夫感激自成名。报仇死节非容易，天遣黄巾葬吕荣。
景范庐
作者：黄涛
朝代：明
体裁：五言绝句

薪胆沼吴宫，主忧臣辱同。淳熙景范客，志在满江红。
烈女河
作者：黄涛
朝代：明
体裁：五言绝句

市井双闺秀，临危大义明。天留一节在，人诵二贞名。
石笋夫人庙
作者：黄涛
朝代：明
体裁：六言诗

地实有情生笋，女如介石为神。白苧都中赛社，卖花村里寻春。
秋蟾墓
作者：黄涛
朝代：明
体裁：五言绝句

六里离龙墓，迢迢兑脉长。滇池分贵族，仙术费长房。
花月亭
作者：黄涛
朝代：明
体裁：七言绝句

多花少月何堪爱，月好花残更欲愁。每羡倅州张子野，一亭花月四时游。
孟秋
作者：黄润
朝代：明
体裁：古风

玉衡指孟秋，阶前鸣促织。光阴良易迈，坐觉老来迫。四十道未闻，眷言心孔䀌。空死读书萤，徒取讥有识。迷涂幸未遐，周道矢焉直。千里虽云遥，终当励馀力。
书所见
作者：黄润玉
朝代：明
体裁：五言律诗

楚郊閒纵目，城郭见应稀。云过峰掀帽，苔荒石褪衣。燕穿沙岸蛰，鹰乱烧烟飞。景物寻常里，谁能悟化机。
入松行
作者：黄润玉
朝代：明
体裁：七言律诗

心谒衡宫久已斋，天灵为我扫阴霾。倾翻谷节三朝雨，洗净松行廿里街。更喜沙堤缘白石，何妨布袜曳青鞋。行行看到南峰顶，一荡胸中万古怀。
冬夜地炉剥栗饮酒
作者：黄润玉
朝代：明
体裁：七言律诗

周围尽把纸窗糊，六角攒砖作地炉。拾得树锥乾似脯，埋来灰火爇如酥。连糟顿煖茅柴酒，带壳煨开刺栗蒱。长夜老年浑不寐，拚教一饷醉模糊。
和大理卿蔡公锡采莲舟
作者：黄润玉
朝代：明
体裁：七言律诗

梭抛叶泛不辞频，界破西湖十里春。兰桨鱼浮微借力，箬篷鳖覆半遮身。折荷作盖还寻藕，制芰为衣肯厌蘋。日莫歌声归一路，路人只看采莲人。
咏牛
作者：黄润玉
朝代：明
体裁：古风

落日散郊野，牯牸分后先。春风忽相尾，老鼻时一掀。物情妙造化，蠕动无不然。伤哉怨旷者，世道何其偏。
奉和颐庵先生秋兴
作者：黄润玉
朝代：明
体裁：五言律诗

秋宵群动息，风景有馀清。暗露梧边堕，流泉竹下鸣。兴来忘宿疾，诗就总閒情。此际衿如洗，忧思何处生。
山路遇雨
作者：黄润玉
朝代：明
体裁：七言律诗

万里南行愧不才，旅怀那得暂时开。青天夹路重重去，白雨倾盆阵阵来。油伞纸穿连我湿，竹兜泥滑怕人抬。悠悠世味都看彻，惟有心期未肯灰。
祭酒颐庵先生寄读杜诗一章因奉和
作者：黄润玉
朝代：明
体裁：古风

先生观杜诗，洞晓其中趣。顾兹藜藿肠，焉识菽粟味。乾坤初未交，风云本难际。自匪假声诗，乌能吐忠义。高歌动千言，曲庇非一类。区区稷契心，绰绰廊庙器。胡为月下乌，却绕风前树。鱼龙方混争，鸿雁若相避。虽致杜鹃词，曷驱野狐媚。间关蜀道行，悽恻巫峡泪。累然丧家厖，困若伏枥骥。康衢本平夷，大雅惜颠坠。斯文既云亡，吾道安所寄。浩浩三百篇，寥寥千万世。惟公得其传，作者奚足继。公诗天宝间，落日山横翠。
自叹
作者：黄润玉
朝代：明
体裁：五言律诗

白发酿衰容，那堪气不充。眼花时见燐，耳聩日闻蛩。忽忽如醒梦，行行似踏空。达人虽识早，争奈太龙钟。
薛亚卿耕乐卷
作者：黄润玉
朝代：明
体裁：七言律诗

人间名利任纷纷，剩买田园遗子孙。春雨一犁閒犍犊，秋风数顷饱鸡豚。条桑巳喜蚕盈箔，酿秫何妨酒满尊。了却官租无个事，吏胥那得夜敲门。
鄞城草堂
作者：黄润玉
朝代：明
体裁：七言律诗

古鄞三面海通潮，地局西来雉堞高。日月两湖环作岛，坎离双港抱成濠。百花潭上浑如杜，五柳门前总似陶。拟卜归休寄长啸，草堂先自号东皋。
题家藏山水画
作者：黄润玉
朝代：明
体裁：七言绝句

风雪初冬致政还，一童一骑到家山。短藜力弱土桥滑，老我放歌行路难。
题画
作者：黄润玉
朝代：明
体裁：七言绝句

青山合势水分流，溪上人家绿柳洲。路入溪桥人迹少，扁舟常自系槎头。
风入松·次虞邵庵韵别友
作者：黄润玉
朝代：明

先生和气似春酣，一见盍明簪。太平无讼霜台静，榕阴里、时与联骖。瓜代早装行李，兰熏重整朝衫。雨余山色净于蓝，秋燕更喃喃。凄凉风月阳关道，和离思、摹入诗缄。一曲骊歌人去，月明千里闽南。
风入松·次虞邵庵韵别友
作者：黄润玉
朝代：明
体裁：词

先生和气似春酣，一见盍明簪。太平无讼霜台静，榕阴里、时与联骖。瓜代早装行李，兰熏重整朝衫。雨馀山色净于蓝，秋燕更喃喃。凄凉风月阳关道，和离思、摹入诗缄。一曲骊歌人去，月明千里闽南。
七夕
作者：黄淑德
朝代：明

鹊驾成桥事有无，年年今夕会星娥。时人莫讶经年隔，犹胜人间长别多。
咏雪
作者：黄淑德
朝代：明
体裁：七言律诗

同云密密四山围，凛冽寒风撼竹扉。万树有花蜂不采，三山无路客行稀。窗间夜坐衣嫌薄，炉到更深火自微。惟有烟波江上月，渔翁犹带满蓑归。
客中闻子规
作者：黄淑德
朝代：明

陌上柳条新，逢春倍惜春。忽闻啼杜宇，愁杀未归人。
春晚
作者：黄淑德
朝代：明

春风日日闭深闺，柳老花残莺自啼。寂寞小窗天又暮，一钩新挂月楼西。
秋怀
作者：黄淑德
朝代：明
体裁：五言律诗

寂莫不禁秋，凄凄独倚楼。露凝砧欲动，风冷扇初收。征雁惊残梦，吟蛩引暮愁。多情窗外月，斜影到床头。
秋晚
作者：黄淑德
朝代：明

柳外慵蝉噪晚霞，风床书卷篆烟斜。凭阑自爱秋容淡，闲数残荷几朵花。
秋暮寄怀孟畹
作者：黄淑德
朝代：明
体裁：七言律诗

孤馆萧条落叶红，故人遥隔水云东。追思往事浑如梦，转觉豪华总是空。径草乱垂犹带露，庭花渐老不禁风。愁怀缕缕凭谁诉，閒倚阑干数断鸿。
丁酉元正思亲
作者：黄淮
朝代：明

元正三度客边逢，千里亲庭梦寐通。暮景应添愁鬓白，春杯谁奉醉颜红。喜看雨露生成际，都在乾坤覆载中。载舞斑斓应有日，休将涕泪洒东风。
丁酉除夕
作者：黄淮
朝代：明

愁思殢人如中酒，流光过眼竞飞梭。岁事又从今日尽，衰颜不似向时多。寒炉榾柮春生席，故里梅花雪满坡。白发双亲幸强健，不知消息近如何。
七夕
作者：黄淮
朝代：明

乌鹊成桥拥翠轩，牛郎今夕会天孙。休嗟隔岁佳期少，良会人间有几番。
七月中旬霖雨大作夜分卧处墙颓连榻者先觉不以闻恍惚中伤鼻出血感何杨诸友慰安情甚厚诗以谢之
作者：黄淮
朝代：明

嗟余遭罪衅，历涉故多屯。不戒岩墙险，宁为知命人。仓皇鱼在辙，狼狈越依秦。赖有知心友，相看意甚真。
不寐
作者：黄淮
朝代：明

客边最怕寒宵永，数尽更筹睡未浓。触目閒情诗易遣，满怀愁绪酒难攻。濛濛残月穿虚牖，猎猎西风送早钟。百岁几番朝与暮，亨衢何日展微踪。
与节庵论唐人诗法因赋长律三十五韵
作者：黄淮
朝代：明

逸气棱棱隘九州，神交思苦入冥搜。洗教凡骨尘俱净，挽起词源水倒流。随物赋形均造化，陶情遣兴贱包羞。莲开华岳仙人掌，雾锁元龙百尺楼。近日云霞成五色，澄空月露映三秋。阴精翕翕奔魑魅，武库森森插剑矛。万顷晴涛翻蜃海，千寻飞瀑下龙湫。孤撑怪石擎天柱，秀挺奇松驾壑虬。霜冷铁衣屯紫塞，云随仙袂下丹丘。连城白璧非徒琢，照乘明珠岂暗投。器重樽彝兼大鼎，乐陈琴瑟间鸣球。半机蜀锦天葩灿，一缕春丝茧绪抽。铁锁下蟠江水黑，鲸鱼奋击昆崙浮。冯驩作客愁弹铗，考叔争车怒挟辀。红药当阶迎步障，沧波喷峡上孤舟。水晶沉井形难拟，海市凭虚影却留。阿阁呈祥看鸑鷟，康衢纵步骋骅骝。正奇合度应须察，体制殊伦总见收。共说五车誇业盛，谁云七步擅才优。天然标格元无饰，自是声音不外求。粤自盛唐推浑厚，迄于季代谩雕锼。杨王联轨方前迈，卢骆长驱亦并游。李白词锋曾陷敌，少陵诗句善贻谋。岑参高适相追逐，贾至王维迭唱酬。格老趣高储与孟，律严义正耿兼刘。郊寒岛瘦难殊论，柳淡韦醇岂易俦。鍊句义山工丽密，摛辞用晦尚清脩。子昂近古居然别，馀辈争先未暇周。一代文章垂汗简，三千礼乐著嘉猷。骊黄能识同还异，轩轾从知是与否。何事颓风趋萎苶，渐看姿媚逞娇羞。蜂腰鹤膝徒争诮，斗靡誇多总赘疣。要使从容归大雅，须教敦厚更温柔。阳春一曲虽难和，也落诗家第二流。
丙申七月离家满二期
作者：黄淮
朝代：明

离家踰二载，白发尚南冠。吉兆常多梦，穷愁岂有端。炎蒸三伏尽，风雨五更残。点点思亲泪，何时枕上乾。
丙申初度日承诸知己设酒肴相慰诗以谢之
作者：黄淮
朝代：明

忽忽逢初度，南冠惨别魂。亲庭劳远望，客计向谁论。力疾裁诗句，攒眉对酒樽。何时恩诏下，春意满乾坤。
丙申南还舟发通州
作者：黄淮
朝代：明

官舸乘风五两轻，寒流拍岸浪花生。张家湾上频回首，记取南还第一程。
丙申正旦
作者：黄淮
朝代：明

青阳肇序际亨期，民物熙然仰德辉。岂谓淳于犹系狱，应怜伯玉已知非。九重天阙瞻思切，万里亲庭定省违。忠孝两情何日遂，镜中殊觉二毛稀。愁中节序苦相催，可奈重阳今又来。丛菊多情频入梦，浊醪无分且停杯。独醒翻笑陶潜醉，高咏空怜杜甫才。未卜明年当此日，更于何地好怀开。
丙申正旦·其一
作者：黄淮
朝代：明

青阳肇序际亨期，民物熙然仰德辉。岂谓淳于犹系狱，应怜伯玉已知非。九重天阙瞻思切，万里亲庭定省违。忠孝两情何日遂，镜中殊觉二毛稀。
丙申正旦·其二
作者：黄淮
朝代：明

愁中节序苦相催，可奈重阳今又来。丛菊多情频入梦，浊醪无分且停杯。独醒翻笑陶潜醉，高咏空怜杜甫才。未卜明年当此日，更于何地好怀开。
丙申秋繫回南京经歌风台
作者：黄淮
朝代：明
体裁：古风

姬箓既云讫，嬴秦渎天经。汉高按剑起，赫然振王灵。斩蛇泣神妪，踣项溃楚兵。櫜弓事绵蕝，六合清以宁。扬銮过乡邑，宴会罗簪缨。酒酣歌大风，气与山岳并。治安不忘危，卓哉万古程。嗟哉季叶衰，萧墙祸先婴。杂伯有遗憾，王道何由明。高台临野水，日夕悲风生。断础翳榛莽，荒碑半摧倾。舟行不可即，怅望心怦怦。
中秋
作者：黄淮
朝代：明

何处人登庾亮楼，痴云特地妒中秋。不堪羁客多愁思，谁道嫦娥也解愁。
中秋三首
作者：黄淮
朝代：明

金水平分夜气寒，月轮飞上碧云端。可怜今夜圜扉里，不比寻常一样看。万里长空桂影寒，梦魂飞越苦无端。可怜今夜高堂上，对影凄凉不忍看。拂拂天风扑面寒，满怀愁绪万千端。可怜今夜深闺里，月到纱窗和泪看。
中秋三首·其一
作者：黄淮
朝代：明

金水平分夜气寒，月轮飞上碧云端。可怜今夜圜扉里，不比寻常一样看。
中秋三首·其三
作者：黄淮
朝代：明

拂拂天风扑面寒，满怀愁绪万千端。可怜今夜深闺里，月到纱窗和泪看。
中秋三首·其二
作者：黄淮
朝代：明

万里长空桂影寒，梦魂飞越苦无端。可怜今夜高堂上，对影凄凉不忍看。
中秋不见月
作者：黄淮
朝代：明

几处笙歌倚画楼，月华最好是中秋。嫦娥只恐伤离思，云幕重重不上钩。
中秋次蘖庵韵二首
作者：黄淮
朝代：明

坐待冰轮出海迟，光华此夕更相宜。谁知景物撩人处，正是穷途洒泪时。玉宇琼楼坡老句，清辉香雾少陵诗。古来才俊多豪迈，也向樽前叹别离。读书何幸际昌期，廊庙良材子所宜。职典铨曹才数日，身淹丛棘已多时。伤心空负题桥志，对景愁吟陟圮诗。试看徂徕松与柏，霜枝雪干晚离离。
中秋次蘖庵韵二首·其一
作者：黄淮
朝代：明

坐待冰轮出海迟，光华此夕更相宜。谁知景物撩人处，正是穷途洒泪时。玉宇琼楼坡老句，清辉香雾少陵诗。古来才俊多豪迈，也向樽前叹别离。
中秋次蘖庵韵二首·其二
作者：黄淮
朝代：明

读书何幸际昌期，廊庙良材子所宜。职典铨曹才数日，身淹丛棘已多时。伤心空负题桥志，对景愁吟陟圮诗。试看徂徕松与柏，霜枝雪干晚离离。
中秋次韵
作者：黄淮
朝代：明

大地山河片影悬，冰轮飞上九重天。鸾笙度曲来云表，仙桂飘香到酒边。愧我老怀空自负，羡君诗法蔼孤骞。明年定在南楼上，坐看骊珠出海圆。
中秋次韵二首
作者：黄淮
朝代：明

无情岁月自消磨，客里逢秋感更多。白发苍颜俱老矣，清风明月奈愁何。坡仙起舞留新句，李白停杯发浩歌。他日倘能追往迹，桂花香里挹金波。皎皎丰姿玉就磨，娟娟秋水好怀多。客边清事应如昨，囊里新诗复几何。习静漫成蝴蝶梦，等閒犹忆扊扅歌。床头剩有樽中绿，醉饮鲸翻沧海波。
中秋次韵二首·其一
作者：黄淮
朝代：明

无情岁月自消磨，客里逢秋感更多。白发苍颜俱老矣，清风明月奈愁何。坡仙起舞留新句，李白停杯发浩歌。他日倘能追往迹，桂花香里挹金波。
中秋次韵二首·其二
作者：黄淮
朝代：明

皎皎丰姿玉就磨，娟娟秋水好怀多。客边清事应如昨，囊里新诗复几何。习静漫成蝴蝶梦，等閒犹忆扊扅歌。床头剩有樽中绿，醉饮鲸翻沧海波。
中秋追和亡友蘖庵去岁所赋诗韵
作者：黄淮
朝代：明

忆得年来曾待月，赓酬相属总称宜。今宵看月犹前夜，此际怀人异昔时。忍听招魂歌楚些，空闻伐木有遗诗。寸心摧拆如灰冷，生死那堪重别离。
临江仙·中秋
作者：黄淮
朝代：明

云净碧天秋似水，须臾飞上冰轮。山河倒影绝纤尘。婵娟千里共，景物一番新。老我此身犹是客，蟾宫桂子曾分。今宵见月倍伤神。嫦娥如解，事休照别离。
临江仙·元夕
作者：黄淮
朝代：明

忆昔帝城三五夜，簪缨曾侍宸游。山移鳌背对龙楼。一天星斗下，万文瑞光浮。箫鼓声中催赐饮，归来月在帘钩。而今白发叹淹留。寒窗灯影里，飞梦绕瀛洲。
临清道中
作者：黄淮
朝代：明

野水萦纡野岸回，半川晴雪荻花开。舟人指点疏林外，茅屋人家有旧醅。
乙未夏五月初三日夜梦侍朝因追想平日所见成绝句三十八首
作者：黄淮
朝代：明

廿载承恩侍九重，太平气象喜遭逢。于今梦里如畴昔，一一分明在眼中。堂堂国体振纲常，礼乐昭明冠百王。圣子神孙千万世，继承鸿业与天长。圣皇勤政日临朝，独运乾纲正百僚。岂但英名迈汤武，尊崇道德继轩尧。泰坛严肃燎烟升，环佩声随合乐鸣。穆穆圣容亲祼荐，紫微高拱帝星明。庆成礼毕宴群臣，乐奏钧天万舞陈。中使传宣催满饮，盎然和气蔼阳春。庙社崇严祀典尊，四时亲荐礼弥敦。圣诚感格神如在，国祚绵绵福庆蕃。钟阜龙蟠第一山，孝陵遥在五云间。四时有典严朝谒，簪绂常陪侍从班。星流华渚御筵开，五色祥光烛九垓。天乐和鸣仙仗合，侍臣齐进万年杯。朝廷典礼尊王正，玉帛充庭万国朝。殿上侍班天咫尺，五云深处听箫韶。黄钟应律启初阳，中外臣僚贺履长。恭听鸿胪传制旨，大推嘉庆及多方。内难初平论武功，策勋班爵自宸衷。充庭金帛如山积，大赉咸知仰至公。车驾清晨幸辟雍，亲行释菜振文风。儒臣讲罢天颜喜，坐赐龙团侍从同。斯文仰荷圣明心，诏遣皇华诣孔林。园庙焕然新气象，奎光遥映五云深。读卷亲曾近御筵，导迎黄榜听胪传。礼官致语群臣拜，共贺皇家屡得贤。永乐元正春二月，南郊驻跸劝农耕。籍田首举三推礼，稚耋讴歌颂太平。圣德巍巍被万方，遐陬异俗总来王。宠锡骈蕃仍宴劳，远人何幸拜恩光。由来朝政重民时，进历年年有定期。分赐百官颁宇内，阴阳不忒岁功熙。仁恩义泽洽民心，钦恤时时降玉音。朝野欢呼称万岁，唐虞盛治属当今。国家贡赋有常程，郡邑均输不取盈。蠲贷屡烦优诏下，要令民庶总安生。先驱传警到前茅，万乘屯云猎近郊。报道合围论赏格，又沾恩宴出行庖。金阙钟声曙色开，香飘瑞气蔼蓬莱。前呵传报人争避，黑面番奴驭象来。退朝长日御西清，内阁词臣奉诏频。几度从容承顾问，深惭无术赞经纶。亲拥貔貅百万兵，霆驱电扫鬼神惊。沙场瞬息如冰解，塞上风尘自此清。笳鼓声中奏凯归，千群面缚隘通衢。午门前面听宣奏，大将平南已献俘。文渊只在殿东头，奎壁辉光日夜浮。插架图书千万轴，又令轺使出旁求。编摩有诏集时髦，隐索旁搜不惮劳。大典告成呈进了，中官传旨赐宫袍。五彩祥云起太虚，流辉高映帝王居。尧时未必专歌颂，载笔曾叨太史书。列宿森罗见景星，祥光直与月同明。太平有象于今见，垂拱无为人自宁。千载龙门彻底清，喜逢六合正升平。泰山如砺河如带，地久天长拱帝京。曾闻麟趾咏周诗，郊薮由来罕见之。况复远夷来贡献，故知德泽遍坤维。斲就穹碑著孝思，坤灵兆瑞献神龟。非铜非石天然态，宛似呈书出洛时。黎庶安居遍野桑，野蚕成茧动成筐。锦被织成供寝庙，缄縢犹自有天香。时清玉烛自调和，川岳呈祥瑞应多。才见驺虞仪殿陛，又看列郡献嘉禾。德馨发闻格皇天，二气冲和出醴泉。满贮金壶叨赐饮，涓流入口可延年。星垂天乳夜光寒，甘露凝珠湿未乾。清晓寝园供荐罢，内臣擎出赐千官。天闲十二皆龙种，风骨棱棱画不成。内苑曾经调习后，牵来时向御前呈。象笏罗袍间绣衣，斓斑五采绚朝晖。退朝擎出人皆羡，知是金门拜赐归。频年饱食大官羊，珍品黄封取次尝。覆育恩同天地广，铭心刻骨誓难忘。
乙未夏五月初三日夜梦侍朝因追想平日所见成绝句三十八首·其一
作者：黄淮
朝代：明

廿载承恩侍九重，太平气象喜遭逢。于今梦里如畴昔，一一分明在眼中。
乙未夏五月初三日夜梦侍朝因追想平日所见成绝句三十八首·其七
作者：黄淮
朝代：明

钟阜龙蟠第一山，孝陵遥在五云间。四时有典严朝谒，簪绂常陪侍从班。
乙未夏五月初三日夜梦侍朝因追想平日所见成绝句三十八首·其三
作者：黄淮
朝代：明

圣皇勤政日临朝，独运乾纲正百僚。岂但英名迈汤武，尊崇道德继轩尧。
乙未夏五月初三日夜梦侍朝因追想平日所见成绝句三十八首·其三十
作者：黄淮
朝代：明

曾闻麟趾咏周诗，郊薮由来罕见之。况复远夷来贡献，故知德泽遍坤维。
乙未夏五月初三日夜梦侍朝因追想平日所见成绝句三十八首·其三十一
作者：黄淮
朝代：明

斲就穹碑著孝思，坤灵兆瑞献神龟。非铜非石天然态，宛似呈书出洛时。
乙未夏五月初三日夜梦侍朝因追想平日所见成绝句三十八首·其三十七
作者：黄淮
朝代：明

象笏罗袍间绣衣，斓斑五采绚朝晖。退朝擎出人皆羡，知是金门拜赐归。
乙未夏五月初三日夜梦侍朝因追想平日所见成绝句三十八首·其三十三
作者：黄淮
朝代：明

时清玉烛自调和，川岳呈祥瑞应多。才见驺虞仪殿陛，又看列郡献嘉禾。
乙未夏五月初三日夜梦侍朝因追想平日所见成绝句三十八首·其三十二
作者：黄淮
朝代：明

黎庶安居遍野桑，野蚕成茧动成筐。锦被织成供寝庙，缄縢犹自有天香。
乙未夏五月初三日夜梦侍朝因追想平日所见成绝句三十八首·其三十五
作者：黄淮
朝代：明

星垂天乳夜光寒，甘露凝珠湿未乾。清晓寝园供荐罢，内臣擎出赐千官。
乙未夏五月初三日夜梦侍朝因追想平日所见成绝句三十八首·其三十八
作者：黄淮
朝代：明

频年饱食大官羊，珍品黄封取次尝。覆育恩同天地广，铭心刻骨誓难忘。
乙未夏五月初三日夜梦侍朝因追想平日所见成绝句三十八首·其三十六
作者：黄淮
朝代：明

天闲十二皆龙种，风骨棱棱画不成。内苑曾经调习后，牵来时向御前呈。
乙未夏五月初三日夜梦侍朝因追想平日所见成绝句三十八首·其三十四
作者：黄淮
朝代：明

德馨发闻格皇天，二气冲和出醴泉。满贮金壶叨赐饮，涓流入口可延年。
乙未夏五月初三日夜梦侍朝因追想平日所见成绝句三十八首·其九
作者：黄淮
朝代：明

朝廷典礼尊王正，玉帛充庭万国朝。殿上侍班天咫尺，五云深处听箫韶。
乙未夏五月初三日夜梦侍朝因追想平日所见成绝句三十八首·其二
作者：黄淮
朝代：明

堂堂国体振纲常，礼乐昭明冠百王。圣子神孙千万世，继承鸿业与天长。
乙未夏五月初三日夜梦侍朝因追想平日所见成绝句三十八首·其二十
作者：黄淮
朝代：明

先驱传警到前茅，万乘屯云猎近郊。报道合围论赏格，又沾恩宴出行庖。
乙未夏五月初三日夜梦侍朝因追想平日所见成绝句三十八首·其二十一
作者：黄淮
朝代：明

金阙钟声曙色开，香飘瑞气蔼蓬莱。前呵传报人争避，黑面番奴驭象来。
乙未夏五月初三日夜梦侍朝因追想平日所见成绝句三十八首·其二十七
作者：黄淮
朝代：明

五彩祥云起太虚，流辉高映帝王居。尧时未必专歌颂，载笔曾叨太史书。
乙未夏五月初三日夜梦侍朝因追想平日所见成绝句三十八首·其二十三
作者：黄淮
朝代：明

亲拥貔貅百万兵，霆驱电扫鬼神惊。沙场瞬息如冰解，塞上风尘自此清。
乙未夏五月初三日夜梦侍朝因追想平日所见成绝句三十八首·其二十九
作者：黄淮
朝代：明

千载龙门彻底清，喜逢六合正升平。泰山如砺河如带，地久天长拱帝京。
乙未夏五月初三日夜梦侍朝因追想平日所见成绝句三十八首·其二十二
作者：黄淮
朝代：明

退朝长日御西清，内阁词臣奉诏频。几度从容承顾问，深惭无术赞经纶。
乙未夏五月初三日夜梦侍朝因追想平日所见成绝句三十八首·其二十五
作者：黄淮
朝代：明

文渊只在殿东头，奎壁辉光日夜浮。插架图书千万轴，又令轺使出旁求。
乙未夏五月初三日夜梦侍朝因追想平日所见成绝句三十八首·其二十八
作者：黄淮
朝代：明

列宿森罗见景星，祥光直与月同明。太平有象于今见，垂拱无为人自宁。
乙未夏五月初三日夜梦侍朝因追想平日所见成绝句三十八首·其二十六
作者：黄淮
朝代：明

编摩有诏集时髦，隐索旁搜不惮劳。大典告成呈进了，中官传旨赐宫袍。
乙未夏五月初三日夜梦侍朝因追想平日所见成绝句三十八首·其二十四
作者：黄淮
朝代：明

笳鼓声中奏凯归，千群面缚隘通衢。午门前面听宣奏，大将平南已献俘。
乙未夏五月初三日夜梦侍朝因追想平日所见成绝句三十八首·其五
作者：黄淮
朝代：明

庆成礼毕宴群臣，乐奏钧天万舞陈。中使传宣催满饮，盎然和气蔼阳春。
乙未夏五月初三日夜梦侍朝因追想平日所见成绝句三十八首·其八
作者：黄淮
朝代：明

星流华渚御筵开，五色祥光烛九垓。天乐和鸣仙仗合，侍臣齐进万年杯。
乙未夏五月初三日夜梦侍朝因追想平日所见成绝句三十八首·其六
作者：黄淮
朝代：明

庙社崇严祀典尊，四时亲荐礼弥敦。圣诚感格神如在，国祚绵绵福庆蕃。
乙未夏五月初三日夜梦侍朝因追想平日所见成绝句三十八首·其十
作者：黄淮
朝代：明

黄钟应律启初阳，中外臣僚贺履长。恭听鸿胪传制旨，大推嘉庆及多方。
乙未夏五月初三日夜梦侍朝因追想平日所见成绝句三十八首·其十一
作者：黄淮
朝代：明

内难初平论武功，策勋班爵自宸衷。充庭金帛如山积，大赉咸知仰至公。
乙未夏五月初三日夜梦侍朝因追想平日所见成绝句三十八首·其十七
作者：黄淮
朝代：明

由来朝政重民时，进历年年有定期。分赐百官颁宇内，阴阳不忒岁功熙。
乙未夏五月初三日夜梦侍朝因追想平日所见成绝句三十八首·其十三
作者：黄淮
朝代：明

斯文仰荷圣明心，诏遣皇华诣孔林。园庙焕然新气象，奎光遥映五云深。
乙未夏五月初三日夜梦侍朝因追想平日所见成绝句三十八首·其十九
作者：黄淮
朝代：明

国家贡赋有常程，郡邑均输不取盈。蠲贷屡烦优诏下，要令民庶总安生。
乙未夏五月初三日夜梦侍朝因追想平日所见成绝句三十八首·其十二
作者：黄淮
朝代：明

车驾清晨幸辟雍，亲行释菜振文风。儒臣讲罢天颜喜，坐赐龙团侍从同。
乙未夏五月初三日夜梦侍朝因追想平日所见成绝句三十八首·其十五
作者：黄淮
朝代：明

永乐元正春二月，南郊驻跸劝农耕。籍田首举三推礼，稚耋讴歌颂太平。
乙未夏五月初三日夜梦侍朝因追想平日所见成绝句三十八首·其十八
作者：黄淮
朝代：明

仁恩义泽洽民心，钦恤时时降玉音。朝野欢呼称万岁，唐虞盛治属当今。
乙未夏五月初三日夜梦侍朝因追想平日所见成绝句三十八首·其十六
作者：黄淮
朝代：明

圣德巍巍被万方，遐陬异俗总来王。宠锡骈蕃仍宴劳，远人何幸拜恩光。
乙未夏五月初三日夜梦侍朝因追想平日所见成绝句三十八首·其十四
作者：黄淮
朝代：明

读卷亲曾近御筵，导迎黄榜听胪传。礼官致语群臣拜，共贺皇家屡得贤。
乙未夏五月初三日夜梦侍朝因追想平日所见成绝句三十八首·其四
作者：黄淮
朝代：明

泰坛严肃燎烟升，环佩声随合乐鸣。穆穆圣容亲祼荐，紫微高拱帝星明。
乙未暮秋述怀呈诸同志
作者：黄淮
朝代：明

忽忽流光九月初，南冠又是一年馀。冥鸿何事罹鱼网，羸马犹堪驾鼓车。砧杵凄凉寒信早，风霜摇落柳条疏。不缘知己能相慰，对景能无叹索居。
九日
作者：黄淮
朝代：明

九日多阴雨，晴明亦可嘉。羁人空白发，篱菊自黄花。寂寞题糕字，飘零泛海槎。来期犹未卜，搔首一长嗟。
九日代妇作
作者：黄淮
朝代：明

深闺寂寞怕逢秋，九日相思分外愁。羞对黄花弹泪眼，重重帘幕控银钩。
九日偶沽得一壶坐间诸友索余赋此
作者：黄淮
朝代：明

九日今朝是，流光逐转蓬。萧条乡邑梦，憔悴菊花丛。老觉诗狂减，颜凭酒力红。登高思向日，落帽任西风。
代妇荅
作者：黄淮
朝代：明

阳冈有嘉树，直干凌云霓。荣华足馀荫，憔悴独伤悲。感今复思昔，长叹泪交颐。远承眷顾言，慰我渴与饥。贱妾虽微弱，岂敢忘恩私。高堂垂白发，晨夕难遽离。君心与妾意，彼此同所怀。皎皎天边月，圆缺固有时。谁言处困者，沈忧滞还期。
伏中苦热闻立秋将至成绝句催之
作者：黄淮
朝代：明

闻说新秋次第来，先期特地遣诗催。要凭严令驱残暑，散作清凉遍九垓。
伤春
作者：黄淮
朝代：明

春风无处不芳菲，狴犴深严昼掩扉。药裹旋添身转弱，行囊久涩愿多违。梦随飞蝶迷芳草，泪逐残红送落晖。谁为丁宁儿女辈，休教尘污老莱衣。
佳人
作者：黄淮
朝代：明

静阅光阴惜岁华，低头无语倚窗纱。新愁旧恨风前叶，倦态羞容雨后花。吟就白头空自惜，织成锦字向谁誇。早知薄命难终爱，何必生来愿有家。
偶成
作者：黄淮
朝代：明

人生七十希，十载守圜扉。莫景还能几，芳心半已违。秋霜风叶老，朝日露华晞。俛仰默无语，悠然愧昨非。
偶成
作者：黄淮
朝代：明

迢递乡关远，淹留岁月长。雁杳书难觅，春来草自香。食减缘周急，愁多苦健忘。半生湖海客，嬴得鬓边霜。
元夕
作者：黄淮
朝代：明

光摇星斗下晴霄，云拥三山驾六鳌。忆得频年天上看，佩珂归去月轮高。
六月久无雨狱中病者甚多忽霖雨大作诗以志喜
作者：黄淮
朝代：明

久晴思得雨，一雨惬群情。病逐炎蒸退，凉随喜气生。九重舒圣虑，四野望秋成。趍贺惭无地，裁诗继颂声。
再和酣黔韵二首
作者：黄淮
朝代：明

江湖况味苦沈酣，赢得萧萧两鬓鬖。伯起四知虽自许，夷吾三北亦何堪。莫邪谩说铦为钝，岐路空嗟北与南。谁识当年渔父意，沧浪一曲起江潭。得意休誇白胜黔，几回猛省思恹恹。谋身多为儒冠误，对客休将旧事拈。萍梗未知何日定，山林应待老夫潜。兴来坐看云舒卷，风木萧萧落短檐。
再和酣黔韵二首·其一
作者：黄淮
朝代：明

江湖况味苦沈酣，赢得萧萧两鬓鬖。伯起四知虽自许，夷吾三北亦何堪。莫邪谩说铦为钝，岐路空嗟北与南。谁识当年渔父意，沧浪一曲起江潭。
再和酣黔韵二首·其二
作者：黄淮
朝代：明

得意休誇白胜黔，几回猛省思恹恹。谋身多为儒冠误，对客休将旧事拈。萍梗未知何日定，山林应待老夫潜。兴来坐看云舒卷，风木萧萧落短檐。
写诚短古三章
作者：黄淮
朝代：明

我心如还丹，百炼光逾赤。愿入紫霞浆，金尊荐瑶席。酌以奉君王，寿与天无极。我泪如迸泉，不与泉俱竭。愿作返哺乌，翻飞向吴越。倾情为我啼，声尽继以血。我气如长虹，凝为百炼刚。化为双宝剑，飞精耀寒芒。遏彼南箕舌，万象增辉光。
写诚短古三章·其一
作者：黄淮
朝代：明

我心如还丹，百炼光逾赤。愿入紫霞浆，金尊荐瑶席。酌以奉君王，寿与天无极。
写诚短古三章·其三
作者：黄淮
朝代：明

我气如长虹，凝为百炼刚。化为双宝剑，飞精耀寒芒。遏彼南箕舌，万象增辉光。
写诚短古三章·其二
作者：黄淮
朝代：明

我泪如迸泉，不与泉俱竭。愿作返哺乌，翻飞向吴越。倾情为我啼，声尽继以血。
冬夜
作者：黄淮
朝代：明

抱病何当差，兴怀总可怜。多愁醒似醉，不寐夜如年。灰冷消馀烬，衾寒怯故绵。固穷吾道在，肯为别情牵。
冬夜思亲
作者：黄淮
朝代：明

廿年宦达为亲荣，亲老那知祸患婴。万种私情难尽释，泪珠都向枕边倾。
冬夜梦会草心愚庄二老友
作者：黄淮
朝代：明

严风砭肌骨，慨然起遐思。所思谁为情，良朋各天涯。更深席未暖，彷佛见容仪。冰壶贮寒露，玉树临瑶池。文采相照耀，翩然驻骖騑。衣我云锦裳，赠我璚琚辞。交欢准畴昔，不悟年岁驰。绸缪未及已，笳鼓延朝曦。四顾阒以寂，中心重凄其。人生非金石，缁鬓忽已丝。忻戚纷纠缠，良晤能几时。汉水既深广，闽山复逶迤。素乏长房术，何由豁襟期。但愿俱寿康，德业慎无违。侧耳聆徽音，慰我渴与饥。
冬至
作者：黄淮
朝代：明

葭琯阳初动，梅梢雪未消。年华双鬓改，羁旅一身遥。未许甘衰朽，何须叹寂寥。丹心逐云物，呈瑞绚晴霄。
冬至和濂泉诗韵
作者：黄淮
朝代：明

晓来翘首瞩晴霄，紫气多从日下飘。破腊葭莩飞玉琯，迎春梅柳媚霜条。共誇此日欢方洽，未信明年暖尚遥。环佩趋朝天阙晓，五云重睹凤仪韶。
初冬
作者：黄淮
朝代：明

流光随水逝，衰病与愁兼。烱烱丹心在，萧萧白发添。圜扉阴气肃，裋褐朔风尖。愿假阳和力，无令久滞淹。
初度日承兰室以诗见慰次韵谢之
作者：黄淮
朝代：明

初度念庭闱，不寐仍达旦。晓起辱新诗，烂若珠玑灿。慰释固多情，岂能忘浩叹。寄形天地间，岁华良有限。忻戚自相循，得失讵能间。顾惭蒲柳姿，徒怀三冬干。行已信多艰，操持冀予费。
励志
作者：黄淮
朝代：明

习苦方知乐，居安鲜虑危。烛理既茫昧，穷独将奚为。释耕待毚兔，亡羊惑多岐。失得焉可必，徒贻达士嗤。所存在耿介，随寓安厥宜。操持苟不贰，庶以全吾私。
勉子
作者：黄淮
朝代：明

男儿立志要轩昂，莫共闾阎较短长。未必儒冠能见误，灯窗努力继书芳。
南乡子·七夕嘲女牛
作者：黄淮
朝代：明

一叶井梧飘。玉宇凉生暑渐消。乞巧佳人传报道，今宵。牛女双星会鹊桥。银汉夜迢迢。风露无声湿翠翘。只恐明朝容易过，何劳。瓜果庭中远见招。
又用韵简友人二首
作者：黄淮
朝代：明

曾听邻鸡并晓珂，好怀还向客边多。诗才倾写千寻瀑，雅量涵容沧海波。朝回骢马玉为珂，燕寝凝香得趣多。酒量鲸吞翻海月，簟纹龟绉浥湘波。
又用韵简友人二首·其一
作者：黄淮
朝代：明

曾听邻鸡并晓珂，好怀还向客边多。诗才倾写千寻瀑，雅量涵容沧海波。
又用韵简友人二首·其二
作者：黄淮
朝代：明

朝回骢马玉为珂，燕寝凝香得趣多。酒量鲸吞翻海月，簟纹龟绉浥湘波。
又赋元夕
作者：黄淮
朝代：明

翠拥三山压巨鳌，天门灯夕宴通宵。阳随春长乾坤泰，乐与民同霈泽饶。香爇沈檀飘瑞霭，光摇星斗灿晴霄。瀛洲曾预仙班后，犹记清平入凤韶。
又闻箫
作者：黄淮
朝代：明

霜压危檐冷透毡，孤灯耿耿照无眠。箫声若解愁人意，应不随风到枕边。
友人依首尾对格赋一律余亦效颦次韵
作者：黄淮
朝代：明

十年冀北淹尘迹，万里瓯东忆故乡。春树笼云音信远，圜扉扃月梦魂长。旧时亲友多应少，负郭湖田半已荒。自愧驾骀犹伏枥，不如鸿雁得随阳。
吕梁洪
作者：黄淮
朝代：明

崭崭乱石矗戈矛，狭束狂澜撼地浮。疏凿尚存神禹迹，万年不共水东流。
和友人中秋月诗韵
作者：黄淮
朝代：明

曾照当年苜蓿盘，却于今夕动愁端。浊醪何自供杯斝，灏气多应彻肺肝。夜漏无声天阙迥，露华如水井梧寒。更祈早晚承恩诏，翰苑明年仔细看。
和友人九日感旧诗
作者：黄淮
朝代：明

谪仙胸次清无边，寻常赋诗如涌泉。葛巾自漉槽下酒，纶竿时钓槎头鳊。江枫染霜锦为幄，塞雁书空云作笺。客中对景良自慰，何用感昔悲暮年。
和友人韵
作者：黄淮
朝代：明

廿载论交道义同，岂期忧患复相逢。笑谈殊觉情偏洽，赓和何惭句未工。已共丹心明皎日，从教白发老秋风。阳春定拟蒙恩泽，簪绂相从拜九重。
和樗庵中秋诗韵
作者：黄淮
朝代：明

寸心自拟石同坚，漂泊东西类转圆。喜逢蟾兔光初满，坐见山河影倒悬。对酒兴怀同此日，联珂步影属当年。九重共拟承恩露，还作蓬瀛桂籍仙。
和樗庵诗韵
作者：黄淮
朝代：明

何事愁眉锁两尖，侵寻老态近来添。自怜况味如灰冷，谁谓人情似蜜甜。猎猎朔风吹短褐，萧萧落叶响疏帘。且须随分开怀抱，时复长歌一举髯。
和省斋冬至诗韵三首
作者：黄淮
朝代：明

葭飞玉琯蔼阳和，况是清时雨露多。收拾琴书买归棹，半江春水绿生波。故里交游高谊在，亨途宦业盛名多。满怀清思谁能似，月浸寒潭水不波。暮年白发叹蹉跎，蚤岁承恩得意多。莲炬夜然铃阁雨，綵毫晴蘸凤池波。
和省斋冬至诗韵三首·其一
作者：黄淮
朝代：明

葭飞玉琯蔼阳和，况是清时雨露多。收拾琴书买归棹，半江春水绿生波。
和省斋冬至诗韵三首·其三
作者：黄淮
朝代：明

暮年白发叹蹉跎，蚤岁承恩得意多。莲炬夜然铃阁雨，綵毫晴蘸凤池波。
和省斋冬至诗韵三首·其二
作者：黄淮
朝代：明

故里交游高谊在，亨途宦业盛名多。满怀清思谁能似，月浸寒潭水不波。
和韵
作者：黄淮
朝代：明

忆昔曾同侍从班，岂知今日共艰难。舟车远道风霜早，灯火虚窗夜雨寒。梦寐惟应怀魏阙，文章未必误儒冠。于今公论明如日，心地无忧体自安。
和韵二首
作者：黄淮
朝代：明

声价当年孰与过，连城白璧岂终磨。客边况味浑如昨，閒处诗篇复几何。两鬓雪霜年未艾，九重雨露宠还多。缘知灯火寒窗夜，清梦时时到鹤坡。屈指年华五十过，生平壮志未应磨。青云事业宁无愧，白首功名更若何。迢递乡关音信杳，萧骚风雨夜寒多。不知旧日西湖路，谁复寻梅过雪坡。
和韵二首·其一
作者：黄淮
朝代：明

声价当年孰与过，连城白璧岂终磨。客边况味浑如昨，閒处诗篇复几何。两鬓雪霜年未艾，九重雨露宠还多。缘知灯火寒窗夜，清梦时时到鹤坡。
和韵二首·其二
作者：黄淮
朝代：明

屈指年华五十过，生平壮志未应磨。青云事业宁无愧，白首功名更若何。迢递乡关音信杳，萧骚风雨夜寒多。不知旧日西湖路，谁复寻梅过雪坡。
咏雪
作者：黄淮
朝代：明

冯夷剪水作冰花，幻出人间富贵家。檐溜凝寒珠错落，庭柯压翠玉交加。梁园赋就欢何剧，剡曲舟回兴可誇。安得登楼穷望眼，乾坤一色瑩无瑕。
咏雪
作者：黄淮
朝代：明
体裁：七言律诗

冯夷剪水作冰花，幻出人间富贵家。檐溜凝寒珠错落，庭柯压翠玉交加。梁园赋就欢何剧，剡曲舟回兴可誇。安得登楼穷望眼，乾坤一色莹无瑕。
咏雪
作者：黄淮
朝代：明

雕刻非因巧，飞扬若有凭。交辉偏得月，镕液易为冰。狂絮那能拟，轻尘莫见陵。何须誇六出，一白已堪徵。
咏雪三十韵
作者：黄淮
朝代：明

造化钟灵秘，阴阳迭变迁。玄冥司号令，滕六振威权。瑶圃花从剪，昆山玉就镌。同云如羃布，急霰讶珠圆。脉脉凭危集，轻轻透隙穿。润凝酥沁液，光泛汞流铅。食叶蚕声细，翻空鹤羽鲜。冰奁缘沼合，缟带逐车旋。压竹枝嫌重，封梅色斗妍。飞璚资雅淡，樊素爱婵娟。恍若虚空界，还疑混沌先。湿妨虫户蛰，清觉瘴尘蠲。序属三冬候，祥占大有年。豪家誇玩赏，洞府会神仙。窣地施金帐，排轩列绮筵。羊羔兼异味，歌管促繁弦。火暖炉蹲兽，杯行酒似泉。醉忘寒气重，坐待烛花偏。疏拙时同弃，膏肓疾尚缠。仓惶鱼在辙，汨没剑沉渊。粟起衰容恶，丝添白发悬。穷愁还自遣，僵卧复谁怜。裋褐犹鹑结，乡书绝雁传。青绫馀赐被，白氎忆重毡。孤负寻逋屐，飘零访戴船。党姬宁足羡，陶茗且须煎。葵藿孤衷切，松筠晚节坚。凄凉元不厌，洁白旧相便。未坠冲霄志，閒吟咏雪篇。愿因风力便，吹上九重天。
喜春来 其一 七夕二首
作者：黄淮
朝代：明
体裁：曲

凉飙轻约银河浪，灵鹊新成织女桥。两旗关处瑞香飘。欢未了、休遣漏声高。
喜春来·七夕二首
作者：黄淮
朝代：明

凉飙轻约银河浪，灵鹊新成织女桥。两旗关处瑞香飘。欢未了、休遣漏声高。谁言七夕佳期远，争似人间别意多。秋风衰鬓渐双皤。何日可、归卧白云窝。
喜春来·其二
作者：黄淮
朝代：明
体裁：曲

谁言七夕佳期远，争似人间别意多。秋风衰鬓渐双皤。何日可、归卧白云窝。
四时词
作者：黄淮
朝代：明

才闻花信通，已觉风力软。寸心元自丹，不逐韶光转。隆暑启初伏，薰风入虞琴。安得播馀响，涤我烦热襟。见雁忆故乡，闻蛩思织妇。笑语是谁家，声逐微风度。急霰透疏棂，寒声杂鸣柝。被冷不成眠，夜永愁偏觉。
四时词·其一
作者：黄淮
朝代：明

才闻花信通，已觉风力软。寸心元自丹，不逐韶光转。
四时词·其三
作者：黄淮
朝代：明

见雁忆故乡，闻蛩思织妇。笑语是谁家，声逐微风度。
四时词·其二
作者：黄淮
朝代：明

隆暑启初伏，薰风入虞琴。安得播馀响，涤我烦热襟。
四时词·其四
作者：黄淮
朝代：明

急霰透疏棂，寒声杂鸣柝。被冷不成眠，夜永愁偏觉。
回南京经古城
作者：黄淮
朝代：明

祠庙临江渚，人家离枣林。霜轻冬尚暖，水阔昼多阴。客路惊衰鬓，归舟惬素心。从今各努力，莫使别愁侵。
因梦二老亲夜寐不成
作者：黄淮
朝代：明

云连瓯越路途赊，翘首高堂暮景斜。致孝未成乌反哺，负愆忽讶兔投罝。梦魂来往浑无定，消息沉浮更可嗟。大节未酬诚可愧，皇恩犹待听宣麻。
圜扉燕
作者：黄淮
朝代：明

乌衣翩然刷毛羽，年年爱逐东风起。结巢偏向王谢家，锦云作队烟花里。翠幕凝春睡正酣，梁间交语何喃喃。晓起多应厌喧聒，当轩不肯收朱帘。往来无计入华屋，误向圜扉寻止宿。圜扉尘冷风日凄，相呼相顾惊且疑，经营何处衔香泥。不入愁门传世俗，愁人便欲从尔卜。无端浪蝶与狂蜂，也向檐前弄晓风。
墙外柳
作者：黄淮
朝代：明

墙外谁家春满林，绿杨万缕摇晴阴。风花散乱自来去，作意搅动愁人心。岂不见灞陵桥东二三月，好枝早被行人折。又不见吴堤草荒秋露凉，枯条空抱蝉声咽。愁人愁剧心不移，年年长与东风期。
墙外槐树
作者：黄淮
朝代：明

绿泛晴阴过短墙，金英争压桂花黄。一从愁里看秋色，几度乡关举子忙。
壬寅冬至二十四韵是日早雪晚晴
作者：黄淮
朝代：明

乾坤开橐籥，历象斡璿玑。阴极初阳复，寒凝暖气微。葭莩灰已应，梅柳雪还飞。蠕动回生意，根荄孕化机。绣纹添弱线，霞采弄晴辉。吾道时当长，亨途迹尚违。厌闻严警铎，愁对锁圜扉。霜瓦饥乌集，风檐落木稀。目穷瞻雁字，体瘦怯鹑衣。自怪离情恶，兼伤狱吏威。行囊看渐涩，浊酒负频挥。涕泪酬佳节，仓皇送落晖。丈夫当许国，先达贵知机。迂拙迷前算，艰危愧昨非。梦魂长绕绕，桑梓故依依。臈尽春如海，花明锦作围。浮岚澄夕霁，空翠湿朝霏。密竹笼茶臼，晴杨拂钓矶。敲棋声剥啄，采药翠芬菲。水涉多冲鹭，山行亦采薇。香浮村酿熟，红泛鳜鱼肥。乐事难中辍，馀生或可希。鲤庭寻旧业，莱服恋亲闱。伫听颁恩诏，龙河一棹归。
壬寅初春
作者：黄淮
朝代：明

十年踪迹困沈痾，老至其如岁月何。风软应知花有信，雨晴遥觉水增波。空怜杜老狂犹在，却笑南荣虑尚多。他日得归寻旧业，半江春水一渔蓑。
壬寅生日感怀
作者：黄淮
朝代：明

节近端阳日，予当初度时。劬劳恩罔极，忧患事多岐。踪迹随蓬梗，年华入鬓丝。白云天共远，举目已先悲。
夜梦二亲
作者：黄淮
朝代：明

双亲鬓发久成丝，千里关河入梦思。爱日瞻云情罔极，下机投杼事堪悲。风回过雁乡书断，月满圜扉夜漏迟。臣子立身忠与孝，不才深愧负明时。
夜行
作者：黄淮
朝代：明

白发南冠愧楚囚，官程日夜促行舟。橹声摇月鸣鹅鹳，帆影凌空向斗牛。客况凄凉时自遣，梦魂撩乱苦多愁。遥怜扈从诸仙客，赋就长杨宠赉优。
奕奕者兰
作者：黄淮
朝代：明

奕奕者兰，于彼空谷。悠悠我思，曷云其谷。奕奕者兰，维芳维馨。我有好爵，君子攸宁。兰其荣矣，繁霜瘁之。静言孔念，中心怅而。兰之瘁矣，益厚其根。我之怀矣，匪善奚敦。兰之瘁矣，芳华载扬。淑慎其身，终焉允臧。
妾薄命
作者：黄淮
朝代：明

薄命妾，薄命妾。昔日颜如花，朅来头半雪。翻思初嫁时，朝夕承恩私。蕙兰播清馥，罗绮生光辉。夜夜庭前拜新月，衷情诉与天公知。愿同比目鱼，游泳长相随。愿同连理枝，百岁相因依。岂料衰荣无定在，遂令终始成参差。参差良可叹，命薄分所宜。报德未及已，妾心徒自悲。愿夫慎保金石躯，好音慰妾长相思。
客从远方来六首
作者：黄淮
朝代：明

客从远方来，遗我齐纨素。拂拭生光辉，洁白谁不慕。兰茝散馀香，犹绕来时路。什袭谨闭藏，不使缁尘污。尘污尚可浣，但恐色非故。客从远方来，遗我五色线。文采拟云章，光华自相炫。愧非补衮才，对此徒增羡。搔首一长吁，中心更踌躇。置之筐箧间，复恐应时须。客从远方来，遗我伯牙琴。伯牙绝其弦，叹息无知音。秦筝既啁哳，齐瑟伤哇淫。赖此峄阳桐，可以宣我心。我心句不欺，岂无钟子期。客从远方来，遗我欧冶剑。光芒照胆寒，妖魅肃以敛。忆昔初铸时，比之雄与雌。如何中路间，雌雄各分飞。矫首望天末，云树何离离。客从远方来，遗我双明珠。明以喻妾心，圆以敦佳期。韬以文锦段，出入与之俱。含情一披阅，泣泪沾罗襦。珠光恒不灭，佳期复何如。客从远方来，遗我双明珰。明珰何足贵，惟德在无忘。德音日已遐，妾心悲且伤。不惜岁华晚，所伤鹙在梁。我愿君所赠，化为鸳与鸯。朝夕不相离，飞飞绕回塘。
客从远方来六首·其一
作者：黄淮
朝代：明

客从远方来，遗我齐纨素。拂拭生光辉，洁白谁不慕。兰茝散馀香，犹绕来时路。什袭谨闭藏，不使缁尘污。尘污尚可浣，但恐色非故。
客从远方来六首·其三
作者：黄淮
朝代：明

客从远方来，遗我伯牙琴。伯牙绝其弦，叹息无知音。秦筝既啁哳，齐瑟伤哇淫。赖此峄阳桐，可以宣我心。我心句不欺，岂无钟子期。
客从远方来六首·其二
作者：黄淮
朝代：明

客从远方来，遗我五色线。文采拟云章，光华自相炫。愧非补衮才，对此徒增羡。搔首一长吁，中心更踌躇。置之筐箧间，复恐应时须。
客从远方来六首·其五
作者：黄淮
朝代：明

客从远方来，遗我双明珠。明以喻妾心，圆以敦佳期。韬以文锦段，出入与之俱。含情一披阅，泣泪沾罗襦。珠光恒不灭，佳期复何如。
客从远方来六首·其六
作者：黄淮
朝代：明

客从远方来，遗我双明珰。明珰何足贵，惟德在无忘。德音日已遐，妾心悲且伤。不惜岁华晚，所伤鹙在梁。我愿君所赠，化为鸳与鸯。朝夕不相离，飞飞绕回塘。
客从远方来六首·其四
作者：黄淮
朝代：明

客从远方来，遗我欧冶剑。光芒照胆寒，妖魅肃以敛。忆昔初铸时，比之雄与雌。如何中路间，雌雄各分飞。矫首望天末，云树何离离。
寄来绵衣宽博甚揣情因赋
作者：黄淮
朝代：明

金剪拈来下手难，几回挥泪拭朱颜。遥知腰带围频减，未忍裁教尺度悭。
寒夜
作者：黄淮
朝代：明

朔风吹冷透衾裀，铃柝交鸣聒耳频。展转无眠愁思剧，却疑羲驭夜停轮。
对镜
作者：黄淮
朝代：明

常时不对镜，对镜即伤情。自觉衰容恶，谁知白发生。松筠存晚节，蒲柳谢春荣。喜有丹心在，常怀报圣明。
尝柑
作者：黄淮
朝代：明

分得黄柑入口尝，指尖犹带洞庭霜。却思昔日陪春宴，擎出金盘满殿香。
尝蟹
作者：黄淮
朝代：明

故园霜落暮秋时，酒绿橙黄蟹正宜。今日持螯仍大嚼，不堪回首起遐思。
尝蟹
作者：黄淮
朝代：明

紫蟹经秋后，输芒向远沙。霜脐犹未饱，风味已堪誇。香透橙初熟，樽空酒旋赊。持螯供一醉，归兴绕天涯。
屏迹
作者：黄淮
朝代：明

屏迹圜扉八载馀，安危不必问何如。江淹思苦还能赋，司马愁深尚著书。风度秋声闻络纬，雨催凉思入郊墟。兴来偶向檐前坐，满目閒云自捲舒。
屡承诸友惠物又闻酒米之贶诗以志之
作者：黄淮
朝代：明

心期契合拟金兰，忧患相赒古所难。屡遣曲生扶病骨，兼遗玉粒助晨餐。通情未敢传书札，铭德应须刻肺肝。安得西窗风雨夜，挑灯话旧到更阑。
己亥中秋
作者：黄淮
朝代：明

凉飙屏氛翳，瑶空迥无迹。望舒驾冰轮，凭虚碾晴碧。桂树耀寒芒，银蟾凝素魄。映水乱摇金，当轩净悬璧。盈亏信有恒，光华羡兹夕。北里醉歌钟，南楼纵豪适。抚景良足欢，羁人重凄恻。凄恻将奈何，驰情恋宸极。云汉日昭回，胡为久遐逖。稽首愿明月，流辉照丹臆。
己亥人日
作者：黄淮
朝代：明

才入新春昼漏长，熙然万象媚春阳。俗传七日为人日，身在他乡忆故乡。风色渐催花信至，柳条轻浥雨痕香。凭谁挽却瓯江水，散作流波洗别肠。
帘前鸟
作者：黄淮
朝代：明

帘前鸟，鸣何悲。昔日曾同鸾鹤侣，灵景光中刷羽仪。饥食紫云英，渴饮瑶池水。有时发雅音，仙韶合宫徵。身被五采章，嘘吸成文理。飞飞长绕蕊珠宫，胡为误落樊笼里。樊笼一已闭，岁月何悠悠。饥渴不复顾，愁思无时休。岂不闻雍陶开笼放白鹇，凉月满天归思促。何当释此鸟，纵意投林麓。卑不愿逐鹪鹩，高不愿随黄鹄。桑麻蔽野绿盈畴，处处春风啼布谷。
年老
作者：黄淮
朝代：明

年老身犹绊，心烦趣自偏。醉馀常凛若，喜后但茫然。脩竹三冬劲，精金百炼坚。敢云忘自勉，且复顺吾天。
庚子元夕次韵二首
作者：黄淮
朝代：明

暖翠香风蔼玉京，鳌峰高与五云平。九重鸾驭从天下，万朵金莲彻夜明。龙德当阳开泰运，恩波如海洽群生。祥光一道星垣里，照见黄河彻底清。几度观灯侍帝京，凤楼南面御街平。珠幢宝盖开阊阖，八彩重瞳仰圣明。声度天风仙乐动，香沾春酒脸霞生。客边赓和尤增感，翘首祥云绕玉清。
庚子元夕次韵二首·其一
作者：黄淮
朝代：明

暖翠香风蔼玉京，鳌峰高与五云平。九重鸾驭从天下，万朵金莲彻夜明。龙德当阳开泰运，恩波如海洽群生。祥光一道星垣里，照见黄河彻底清。
庚子元夕次韵二首·其二
作者：黄淮
朝代：明

几度观灯侍帝京，凤楼南面御街平。珠幢宝盖开阊阖，八彩重瞳仰圣明。声度天风仙乐动，香沾春酒脸霞生。客边赓和尤增感，翘首祥云绕玉清。
庚子正旦二首
作者：黄淮
朝代：明

客思何时释，年华几度新。葵心终向日，蓬鬓怯逢春。求贷缇萦切，离群子夏贫。一杯元日酒，谁为慰双亲。寒尽愁难尽，春归客未归。鸟声喧曙色，柳眼弄晴晖。丛棘栖身久，繁华入梦稀。遥思诸阁老，环佩集彤闱。
庚子正旦二首·其一
作者：黄淮
朝代：明

客思何时释，年华几度新。葵心终向日，蓬鬓怯逢春。求贷缇萦切，离群子夏贫。一杯元日酒，谁为慰双亲。
庚子正旦二首·其二
作者：黄淮
朝代：明

寒尽愁难尽，春归客未归。鸟声喧曙色，柳眼弄晴晖。丛棘栖身久，繁华入梦稀。遥思诸阁老，环佩集彤闱。
归鸦
作者：黄淮
朝代：明

寒鸦朝出暮还归，饮啄相依不暂离。堪叹人生多远别，不知何日是归期。
得寄来白苧衣
作者：黄淮
朝代：明

镜里飞鸾影暂分，绿窗灯火几黄昏。寄来白苧如霜雪，点点分明有泪痕。
忆友二首
作者：黄淮
朝代：明

一日相违鄙吝萌，况经三载旷交情。可怜回首云泥隔，梦里犹能说旧盟。中年坎壈鬓成丝，惟有忠君志未衰。知己相怜今鲍叔，何因执手话襟期。
忆友二首·其一
作者：黄淮
朝代：明

一日相违鄙吝萌，况经三载旷交情。可怜回首云泥隔，梦里犹能说旧盟。
忆友二首·其二
作者：黄淮
朝代：明

中年坎壈鬓成丝，惟有忠君志未衰。知己相怜今鲍叔，何因执手话襟期。
忆子二首
作者：黄淮
朝代：明

痴儿年渐长，老我尚孤征。久旷趍庭训，徒深舐犊情。书来心稍慰，念及泪还倾。旧业南湖曲，何时共力耕。弱女吾钟爱，兴怀百感并。有家虽素愿，力疾困微生。贞淑无违训，纫缝自夙成。客中闻此语，陡觉病身轻。
忆子二首·其一
作者：黄淮
朝代：明

痴儿年渐长，老我尚孤征。久旷趍庭训，徒深舐犊情。书来心稍慰，念及泪还倾。旧业南湖曲，何时共力耕。
忆子二首·其二
作者：黄淮
朝代：明

弱女吾钟爱，兴怀百感并。有家虽素愿，力疾困微生。贞淑无违训，纫缝自夙成。客中闻此语，陡觉病身轻。
忆故乡
作者：黄淮
朝代：明

栝岭东头是故乡，碧天云树思茫茫。瓯江直与沧溟接，不及羁人别恨长。
忆旧游吟
作者：黄淮
朝代：明

东风吹香拂瑶草，弱柳拖金覆长道。锦苞散尽桃李花，新绿含烟摇翠葆。雨痕留润浥轻尘，莺声唤起都门晓。金鞍压辔玉骢娇，宝钿簇车香雾绕。绣蹙冰缕纤，翠翘金凤小。飞弹掷云云转低，把酒劝花花为悄。檀槽象板杂歌讴，买笑调春不知老。我非有意慕少年，自爱瀛洲太平好。瀛洲群仙皆我徒，休沐亦许同欢娱。按辔徐行过钟阜，飞龙舞凤相萦纡。黄金扑面松花老，碧玉流润芝田腴。山回路亦转，左折复右趋。振衣投策入僧舍，碧梧绕砌青扶疏。铜瓶汲涧瀹山茗，绀芽和露烹园蔬。殷勤进杯斝，纷错罗盘盂。主情重兮客忘疲，酒半酣兮日已晡。抚掌歌一曲，豪气凌八区。翩然就归路，猿鹤还相呼。世间行乐难同调，心閒意惬俱良图。一从回首仙凡别，几载圜扉锁寒月。红稀绿暗又清和，旧事还从梦中说。感彼雍门言叹息，肠内热长绳难系。西飞轮公道，谁饶头上雪。可怜有足不得骋，此心直与云飞越。顾瞻黄金台，巍峨势更雄。居庸却立千万仞，丹崖翠壑巀嶪摩苍穹。群山昂伏作龙虎，天津一道银河通。紫宸肃天居，佳气常郁葱。何当跨黄鹄翼飞，鸿左浮丘兮右空。同登其台览其胜，排云献赋挥我巨笔如长虹。安能终日摧眉扼腕，不得开心胸。
忆昨乙未九月一日作
作者：黄淮
朝代：明

忆昨离家日，今朝又一年。愁多头渐白，道在志愈坚。别泪秋风里，乡心夕照边。何当解罗网，霄汉载腾骞。
忆閒居
作者：黄淮
朝代：明

忆昔閒居日，陶情颇自怡。割批风与月，驱使酒兼诗。求益千林竹，争雄一局棋。飘零吾老矣，犹有旧襟期。
忆院中行
作者：黄淮
朝代：明

一别词垣数月馀，娟娟脩竹近何如。梦魂还忆林间醉，诗句谁从节下书。翠色凝烟春院寂，清阴笼月夜窗虚。迩来渴想平安报，鸿雁无情音信疏。
忧闷无聊偶诵东方虬昭君怨三绝后二首妙无以加前一首颇伤于怒予因效颦赋三章非敢角胜也聊以见志云耳
作者：黄淮
朝代：明

欲语娇还怯，含颦耻复惊。和亲能固敌，妾不爱微生。马上琵琶语，凄凉不忍听。自知缘薄命，谁复恨丹青。北风号永夕，寒月照穹庐。梦里闻天语，褰衣下玉除。
忧闷无聊偶诵东方虬昭君怨三绝后二首妙无以加前一首颇伤于怒予因效颦赋三章非敢角胜也聊以见志云耳·其一
作者：黄淮
朝代：明

欲语娇还怯，含颦耻复惊。和亲能固敌，妾不爱微生。
忧闷无聊偶诵东方虬昭君怨三绝后二首妙无以加前一首颇伤于怒予因效颦赋三章非敢角胜也聊以见志云耳·其三
作者：黄淮
朝代：明

北风号永夕，寒月照穹庐。梦里闻天语，褰衣下玉除。
忧闷无聊偶诵东方虬昭君怨三绝后二首妙无以加前一首颇伤于怒予因效颦赋三章非敢角胜也聊以见志云耳·其二
作者：黄淮
朝代：明

马上琵琶语，凄凉不忍听。自知缘薄命，谁复恨丹青。
念昔游
作者：黄淮
朝代：明

春风渐近清明节，鹿城西去尤奇绝。紫芝群峰图画列，叠嶂层峦千万折。势若蛟螭初奋蛰，下瞰西湖照清澈。西湖万顷晴波阔，波光荡漾玻瓈滑。湖头柳色青可掇，湖上繁花锦机缬。杏梢竹外横斜出，翡翠凝香杜鹃血。鸂䳵斓斑鸥鹭洁，蜂喧蝶驻莺调舌。青楼帘幕迎风揭，兰麝飘香玳筵设。翠盖雕鞍竞胶轕，兰桡画舫相排轧。鹍弦脆促鸾箫咽，歌声直上行云遏。红裙女儿才二八，钿蝉斜坠堆云发。玉纤笑把花枝撷，背人偷绾同心结。回嚬索笑争欢悦，狂客惊看醉眼热。嗟予好古情偏切，追寻往迹成芜灭。西射堂摧芳草歇，思远楼空怨啼鴂。几处荒坟横断碣，雾锁苔痕字残缺。此情难向傍人说，抚掌高吟振林樾。云开遥见金银刹，纵步穷探未应辍。鲸钟声自林间发，衲子抠趋远迎谒。香绕博山沈水爇，延客蒲团茗瓯啜。俄复呼童具梨栗，还向园中采薇蕨。携壶直造烟霞窟，坐看飞流洒寒雪。兴尽辞归日已没，不觉参回斗西捩。年来自笑成疏拙，久向圜扉叹离别。云树离离渺天末，过眼流光如电掣。夜雨孤灯更萧屑，愁拥寒衾梦飞越。洒泪牛山何惨烈，塞翁得失难预决。万斛穷愁如可撤，买车便逐南归辙，金尊还醉花间月。
怀知己
作者：黄淮
朝代：明

蒲苇满方泽，林霏凝夕阴。中有孤飞鸿，嗷嗷吐哀音。随风入人耳，悽怆伤我心。矻矻穷旦莫，离思谁能任。自非乏俦侣，势异升与沉。清论久不接，何由豁尘襟。寄言暇豫者，勿疑朋盍簪。
悼伯兄
作者：黄淮
朝代：明

蚤岁惊风拆雁行，季方那忍哭元方。音容日远嗟何及，手足情深念不忘。同穴无惭怜伉俪，承家有托在诸郎。孤踪自愧多淹滞，极目烟云倍感伤。
感旧
作者：黄淮
朝代：明

留侍青宫居守时，不才何幸被恩私。报章稠叠朝偏早，顾问从容出每迟。味重醍醐分内酝，光联奎壁赐新诗。于今追忆多伤感，欲报涓埃未有期。
感旧四时诗
作者：黄淮
朝代：明

竹外桃花夜雨，风前柳色溪桥。某水某丘依旧，此情此意萧条。最忆炎天佳致，时来竹坞乘凉。锦鲤旋丝银鲙，碧筒醉吸璚浆。橘柚千林霜日，芙蓉一棹秋波。终日心中想像，几回梦里经过。罢钓寒江向晚，寻梅雪里初晴。同辈年来有几，嗟予老去无成。
感旧四时诗·其一
作者：黄淮
朝代：明

竹外桃花夜雨，风前柳色溪桥。某水某丘依旧，此情此意萧条。
感旧四时诗·其三
作者：黄淮
朝代：明

橘柚千林霜日，芙蓉一棹秋波。终日心中想像，几回梦里经过。
感旧四时诗·其二
作者：黄淮
朝代：明

最忆炎天佳致，时来竹坞乘凉。锦鲤旋丝银鲙，碧筒醉吸璚浆。
感旧四时诗·其四
作者：黄淮
朝代：明

罢钓寒江向晚，寻梅雪里初晴。同辈年来有几，嗟予老去无成。
感知己
作者：黄淮
朝代：明

桃李竞春风，葩叶交相媚。纷纷绮罗子，日向花间醉。病柏倚颠崖，颜色苦憔悴。幽人致深情，滋培不忍弃。繁华悦人目，宜为世同嗜。幽人独何心，弃旧德所忌。三北不为怯，知心良足贵。易播义所重，遑恤害与利。悠悠百世间，高风岂云坠。停云起遐思，良晤何当遂。安得附冥鸿，致我区区意。
戊戌人日
作者：黄淮
朝代：明

多谢东风力，熙然满眼春。秪怜身是客，又见日为人。水活冰初动，烟轻柳尚颦。草堂嗟寂寞，谁复赠诗频。
戊戌元夕
作者：黄淮
朝代：明

昔年忝作词垣客，几度天门看元夕。六鳌驾山海上来，立向龙楼千万尺。一派韶音起半空，鸾凰扶辇骖飞龙。宫扇初分仙仗列，天颜咫尺回重瞳。流光数点金绳走，欻忽灯毬灿星斗。一轮明月正当天，宝鉴流煇绝纤垢。火树银花取次开，华采尡耀金银台。罗帏匝地暖云合，沈檀爇鼎香风回。光禄当筵进璚液，簪绂峨峨环列辟。戎夷酋长杂蕃王，总沐恩光侍瑶席。乐出梨园部队分，伶官稽首先敷陈。清歌妙舞逞奇绝，繁弦脆管相缤纷。黎庶嬉游溢城阙，快睹争先恣欢悦。叹息生来未前闻，何幸升平身所阅。吾皇圣德天与同，万国尽在钧陶中。礼乐脩明百度举，垂衣端拱跻时雍。五风十雨和气协，年登赋足民安业。川后坤灵迭献祥，赫赫光华昭简牒。乐民之乐古所希，皇仁遍覆无偏私。开宴张灯当此夕，千秋万岁长为期。愚生寡昧自贻戚，回首云泥成迥隔。清宵飞梦绕蓬瀛，落月寒窗正愁寂。侧闻优诏覃恩波，弃瑕擿垢咸搜罗。排云献赋会有待，作诗先继康衢歌。
戊戌正旦
作者：黄淮
朝代：明

二仪运神化，四序递迁易。岁事复更端，王正启璿历。春阳日以充，品汇各有适。而我抱沉痾，支离窘故迹。履运亦自庆，省躬抱深惕。矫首望白云，亲庭万里隔。鹤发映衰颜，莫景桑榆迫。矧伊忧患干，云何慰晨夕。冥观天壤内，物理有常则。衰荣更代谢，盈虚互消息。倾否亮有期，守道慎无斁。
戊申对雪述怀八十韵
作者：黄淮
朝代：明

屏翳驱云合，玄冥剪水成。先容方集霰，次第渐飞霙。正及初阳启，仍看六出呈。平铺疑傅粉，密洒讶飘璚。扑槛花无艳，行沙蟹有声。悠扬相上下，来去解纵横。透隙尤奇绝，随风任使令。素虬鳞甲动，缟鹤羽毛轻。竹压翻嫌重，松埋更觉清。楼台银作砌，城阙玉为京。檐溜瑶簪坠，池冰宝鉴明。馀辉摇翠箔，皓彩炫金茎。远睹迷珂佩，微消镂水晶。冈峦忘险易，稼穑兆丰盈。穴润虫还蛰，巢平鸟自争。严凝须应候，忻戚每殊情。剡曲扁舟泛，孤山短策行。浅斟围绣縠，僵卧掩柴荆。柳絮诗才就，龙团茗旋烹。映光勤夜诵，破敌遂宵征。历历前人迹，遥遥后世名。追攀增慨叹，优劣复谁评。顾我犹匏系，徂年倏电倾。省躬诸感集，怀旧乱愁婴。乡曲閒居日，江山暮雪晴。登楼舒远目，卷幔傍前楹。万瓦鱼鳞矗，群峰玉柱擎。梅梢难辨色，鸥鸟谩寻盟。渐扫通苔径，馀飘拂采甍。开筵毡作帐，禦冷酒为城。味美新烧笋，香浮旋剖橙。蛎房兼炙蟹，菰米胜炊粳。煨芋烟凝突，调齑浪跃铛。歌喉无党妓，坐客总阴鉴。难买千金笑，宁辞百罚觥。追欢多缱绻，扶醉强支撑。险韵频搜句，长吟当解酲。当轩挥兔颖，呵冻染陶泓。振步登词苑，联班总国桢。辞章期黼黻，华采耀簪缨。古道存风雅，周官重列卿。讨论紬石室，奏对迩延英。共羡时逢泰，私惟业未精。珠呈惭瓦砾，缶击愧韶韺。黾勉遵驱策，操持慎准衡。宠恩恒眷遇，赉予日交并。视草仍多暇，飏言许载赓。重裀供坐稳，文锦赐衣荣。兽炭炉添燄，羊羔蜜和饧。雕盘金鲫鲙，犀箸紫驼羹。莲炬光生席，黄封酒在罂。仙音飘律吕，清馥播兰蘅。和协銮谐御，从容禄代耕。入朝先晓漏，退直烂长庚。欢浃阳春暖，身跻寿域亨。岂知寒凛冽，转觉气峥嵘。未效涓埃报，良深犬马诚。负愆怜陆续，求贷忆缇萦。延首云霄远，离群鄙吝萌。秋违南浦雁，春隔上林莺。衰鬓看频改，穷冬已屡更。鸱蹲聊假息，猬缩澹无营。书籍从抛弃，宾朋绝送迎。静便依管榻，思苦对韩檠。衣敝缁尘积，衾单旅梦惊。侵肤俄起粟，砭骨利摧兵。尤厌多骄黠，攻求集蚋虻。自伤缘失坠，谁复较奇赢。空诧怀如海，何由饮似鲸。萧条悲暮景，落魄误浮生。迹拟风中叶，心同仗外旌。迟回安定分，坎？昧前程。黄耳难传信，斑衣尚在籯。思亲嗟靡及，恋阙未遑宁。恭喜瞻三白，行当冀一鸣。敢辞筋力倦，幸际泰阶平。德教覃遐俗，仁风洽庶氓。昊穹隆祐命，坤后荐嘉祯。授简还能赋，输忱愿可贞。晓晴遥北望，佳气绕蓬瀛。
戊申对雪述怀八十韵
作者：黄淮
朝代：明
体裁：五言排律

屏翳驱云合，玄冥剪水成。先容方集霰，次第渐飞霙。正及初阳启，仍看六出呈。平铺疑傅粉，密洒讶飘璚。扑槛花无艳，行沙蟹有声。悠扬相上下，来去解纵横。透隙尤奇绝，随风任使令。素虬鳞甲动，缟鹤羽毛轻。竹压翻嫌重，松埋更觉清。楼台银作砌，城阙玉为京。檐溜瑶簪坠，池冰宝鉴明。馀辉摇翠箔，皓彩炫金茎。远睹迷珂佩，微消镂水晶。冈峦忘险易，稼穑兆丰盈。穴润虫还蛰，巢平鸟自争。严凝须应候，忻戚每殊情。剡曲扁舟泛，孤山短策行。浅斟围绣縠，僵卧掩柴荆。柳絮诗才就，龙团茗旋烹。映光勤夜诵，破敌遂宵征。历历前人迹，遥遥后世名。追攀增慨叹，优劣复谁评。顾我犹匏系，徂年倏电倾。省躬诸感集，怀旧乱愁婴。乡曲閒居日，江山暮雪晴。登楼舒远目，卷幔傍前楹。万瓦鱼鳞矗，群峰玉柱擎。梅梢难辨色，鸥鸟谩寻盟。渐扫通苔径，馀飘拂采甍。开筵毡作帐，禦冷酒为城。味美新烧笋，香浮旋剖橙。蛎房兼炙蟹，菰米胜炊粳。煨芋烟凝突，调齑浪跃铛。歌喉无党妓，坐客总阴鉴。难买千金笑，宁辞百罚觥。追欢多缱绻，扶醉强支撑。险韵频搜句，长吟当解酲。当轩挥兔颖，呵冻染陶泓。振步登词苑，联班总国桢。辞章期黼黻，华采耀簪缨。古道存风雅，周官重列卿。讨论紬石室，奏对迩延英。共羡时逢泰，私惟业未精。珠呈惭瓦砾，缶击愧韶韺。黾勉遵驱策，操持慎准衡。宠恩恒眷遇，赉予日交并。视草仍多暇，飏言许载赓。重裀供坐稳，文锦赐衣荣。兽炭炉添燄，羊羔蜜和饧。雕盘金鲫鲙，犀箸紫驼羹。莲炬光生席，黄封酒在罂。仙音飘律吕，清馥播兰蘅。和协銮谐御，从容禄代耕。入朝先晓漏，退直烂长庚。欢浃阳春暖，身跻寿域亨。岂知寒凛冽，转觉气峥嵘。未效涓埃报，良深犬马诚。负愆怜陆续，求贷忆缇萦。延首云霄远，离群鄙吝萌。秋违南浦雁，春隔上林莺。衰鬓看频改，穷冬已屡更。鸱蹲聊假息，猬缩澹无营。书籍从抛弃，宾朋绝送迎。静便依管榻，思苦对韩檠。衣敝缁尘积，衾单旅梦惊。侵肤俄起粟，砭骨利摧兵。尤厌多骄黠，攻求集蚋虻。自伤缘失坠，谁复较奇赢。空诧怀如海，何由饮似鲸。萧条悲暮景，落魄误浮生。迹拟风中叶，心同仗外旌。迟回安定分，坎�昧前程。黄耳难传信，斑衣尚在籯。思亲嗟靡及，恋阙未遑宁。恭喜瞻三白，行当冀一鸣。敢辞筋力倦，幸际泰阶平。德教覃遐俗，仁风洽庶氓。昊穹隆祐命，坤后荐嘉祯。授简还能赋，输忱愿可贞。晓晴遥北望，佳气绕蓬瀛。
承友人再和诗复用韵谢之
作者：黄淮
朝代：明

慷慨论交心见许，艰难相聚意尤浓。高才迥出谁能屈，过行应多莫吝攻。归兴曾同千里棹，客愁还共五更钟。新诗赓和饶奇句，酬谢犹能践末踪。
承友人和余二诗次韵答之
作者：黄淮
朝代：明

高节棱棱万仞松，交情如酒味偏浓。清谈敏捷辞锋出，白战纵横笔阵攻。三载閒情同逆旅，几番归梦共晨钟。要知处患应非易，先辈遗芳愿继踪。金兰久已敦交好，坚白何须论异同。愧我学如蠡海测，羡君文似锦机工。鬓丝纵使三千丈，鹏翮终抟九万风。此去承恩多暇日，相期樽酒话飘蓬。
承友人和余二诗次韵答之·其一
作者：黄淮
朝代：明

高节棱棱万仞松，交情如酒味偏浓。清谈敏捷辞锋出，白战纵横笔阵攻。三载閒情同逆旅，几番归梦共晨钟。要知处患应非易，先辈遗芳愿继踪。
承友人和余二诗次韵答之·其二
作者：黄淮
朝代：明

金兰久已敦交好，坚白何须论异同。愧我学如蠡海测，羡君文似锦机工。鬓丝纵使三千丈，鹏翮终抟九万风。此去承恩多暇日，相期樽酒话飘蓬。
承友人和立秋诗韵复成一律以谢之
作者：黄淮
朝代：明

新秋金气应，凉雨昼模糊。愁破诗怀好，神清肺气苏。祗惭孤圣眷，宁肯哭穷途。更喜承佳制，联篇锦绣铺。
承旧同僚诸阁老屡遣惠诗以志之
作者：黄淮
朝代：明

人情疏阔易乖离，高义相怜久不衰。免使题门如翟尉，多缘知己过钟期。青霄云翮垂馀荫，阴壑霜松挺故枝。瞻企无由怀似海，临风搔首一嗟咨。
承樗庵兰室见和再用韵酬之
作者：黄淮
朝代：明

雅淡推陶令，风流属孟嘉。酒酣风落帽，诗就笔生花。山色丹阳路，潮声浙水槎。同归应有日，话旧倍堪嗟。
承濂泉和章就用韵答之
作者：黄淮
朝代：明

里闬间关千里隔，客边邂逅片言同。子应扫兔才华健，我亦雕虫末技工。襟抱共开沧海量，交情期振古人风。且须守道相磨砺，岂学区区叹转蓬。
承表弟敬德相顾诗以志感
作者：黄淮
朝代：明

多君爱我过同胞，患难相周义更高。旅馆三年归梦远，征途万里寸心劳。私情自许松依竹，雅操元非藿与蒿。惭愧未能酬令德，且将心事付吟毫。
拟古十二首
作者：黄淮
朝代：明

造化毓深仁，消息互来往。阴凝职敛藏，阳煦滋长养。终始相为根，于焉昭万象。神圣契天心，德刑遂宣朗。虞廷致钦恤，百世民所仰。宝剑埋丰城，斓斑土花碧。飞精上烛天，红光千万尺。森然丛棘中，一朝遇卓识。出匣解飞腾，神变良叵测。借问此何如，物理有恒则。荆璞蕴良质，瑕瑜不相掩。珠沈万仞渊，光华亦煇闪。淑人重名节，跬步恒自检。内顾苟不亏，悔厉复何慊。区区墨氏子，徒悲素丝染。寅宾启东作，品汇咸昭苏。寒谷有冰条，萌蘖何当敷。所处地自偏，造化功岂殊。回也陋巷士，傅说版筑徒。穷达安所遇，名与天壤俱。丱角粗有知，自谓名可期。出门道未远，车辖已载脂。力行亮多艰，圣训不我欺。浮云起天末，舒卷任所之。可望不可攀，伫立空嗟咨。钻木乃出火，火然木已焦。掘井须及泉，泉深力转劳。夙志固有违，敢云昧所操。眷彼园中葵，凉风何飘飖。终始倾太阳，匪伊蓬与蒿。群乌朝出林，薄暮复来归。游子在远方，徬徨竟何依。岂无家室念，况怀返哺私。俛首不敢视，泪下沾裳衣。人生驹过隙，扰扰将何为。凉飙振林薄，淅淅吹我裳。素颜日凋谢，缁鬓飒以霜。褰衣步前除，沉忧迫中肠。饥鹰翻臂鞲，老马悲道傍。迫矣支遁叟，怀哉田子方。冶铜铸明镜，弃置生埃尘。驱车陟远道，颠覆摧双轮。镜尘尚可拭，轮摧尚可易。逝水日东流，颓阳向西夕。怀哉起遐心，弹我床头琴。荣辱本枢机，圣谟仰尼父。贻玷甚白圭，抑诗歌卫武。谔谔良我徒，谝谝岂予伍。调剂靡成饴，运规难就矩。塞兑戒不虞，于焉绝外侮。耀灵有常度，既中必就昃。潢潦一勺多，易涸亦易溢。满损圣所戒，谦撝斯受益。人事纷多岐，失足易沦溺。回视七尺躯，凛焉抱兢惕。张良从赤松，英名照千古。汾阳誓许国，金章列茅土。身负间世才，进退皆得所。斥鴳拟鹍鹏，雷门持布鼓。且复安其生，无为重劳苦。
拟古十二首·其一
作者：黄淮
朝代：明

造化毓深仁，消息互来往。阴凝职敛藏，阳煦滋长养。终始相为根，于焉昭万象。神圣契天心，德刑遂宣朗。虞廷致钦恤，百世民所仰。
拟古十二首·其七
作者：黄淮
朝代：明

群乌朝出林，薄暮复来归。游子在远方，徬徨竟何依。岂无家室念，况怀返哺私。俛首不敢视，泪下沾裳衣。人生驹过隙，扰扰将何为。
拟古十二首·其三
作者：黄淮
朝代：明

荆璞蕴良质，瑕瑜不相掩。珠沈万仞渊，光华亦煇闪。淑人重名节，跬步恒自检。内顾苟不亏，悔厉复何慊。区区墨氏子，徒悲素丝染。
拟古十二首·其九
作者：黄淮
朝代：明

冶铜铸明镜，弃置生埃尘。驱车陟远道，颠覆摧双轮。镜尘尚可拭，轮摧尚可易。逝水日东流，颓阳向西夕。怀哉起遐心，弹我床头琴。
拟古十二首·其二
作者：黄淮
朝代：明

宝剑埋丰城，斓斑土花碧。飞精上烛天，红光千万尺。森然丛棘中，一朝遇卓识。出匣解飞腾，神变良叵测。借问此何如，物理有恒则。
拟古十二首·其五
作者：黄淮
朝代：明

丱角粗有知，自谓名可期。出门道未远，车辖已载脂。力行亮多艰，圣训不我欺。浮云起天末，舒卷任所之。可望不可攀，伫立空嗟咨。
拟古十二首·其八
作者：黄淮
朝代：明

凉飙振林薄，淅淅吹我裳。素颜日凋谢，缁鬓飒以霜。褰衣步前除，沉忧迫中肠。饥鹰翻臂鞲，老马悲道傍。迫矣支遁叟，怀哉田子方。
拟古十二首·其六
作者：黄淮
朝代：明

钻木乃出火，火然木已焦。掘井须及泉，泉深力转劳。夙志固有违，敢云昧所操。眷彼园中葵，凉风何飘飖。终始倾太阳，匪伊蓬与蒿。
拟古十二首·其十
作者：黄淮
朝代：明

荣辱本枢机，圣谟仰尼父。贻玷甚白圭，抑诗歌卫武。谔谔良我徒，谝谝岂予伍。调剂靡成饴，运规难就矩。塞兑戒不虞，于焉绝外侮。
拟古十二首·其十一
作者：黄淮
朝代：明

耀灵有常度，既中必就昃。潢潦一勺多，易涸亦易溢。满损圣所戒，谦撝斯受益。人事纷多岐，失足易沦溺。回视七尺躯，凛焉抱兢惕。
拟古十二首·其十二
作者：黄淮
朝代：明

张良从赤松，英名照千古。汾阳誓许国，金章列茅土。身负间世才，进退皆得所。斥鴳拟鹍鹏，雷门持布鼓。且复安其生，无为重劳苦。
拟古十二首·其四
作者：黄淮
朝代：明

寅宾启东作，品汇咸昭苏。寒谷有冰条，萌蘖何当敷。所处地自偏，造化功岂殊。回也陋巷士，傅说版筑徒。穷达安所遇，名与天壤俱。
日本僧雪庭一旦端坐而逝耻庵赋诗挽之余亦次其韵
作者：黄淮
朝代：明

法音曾演海门潮，万里东归剑阁遥。出水莲花元不染，凌霜松柏岂云凋。机缘久向生前尽，杖锡还从劫外飘。回首庐山旧兰若，千峰明月虎溪桥。
早过直沽
作者：黄淮
朝代：明

孤城近海晓光迟，遥认归程望不迷。潮水分流船上下，人家相对岸东西。市声喧杂商人集，野色荒凉雁影低。犹记前年留饮处，菊花插遍赋新题。
春愁
作者：黄淮
朝代：明

莫年为客久，愁思入春深。宵柝三更梦，归鸿万里心。看花能复醉，感物易成吟。何事东风劣，催教雪满簪。
春晓
作者：黄淮
朝代：明

闻说山花烂熳开，春光欺我暗相催。谁知寂寞伤情处，斜月穿窗梦觉来。
春晴
作者：黄淮
朝代：明

流澌解尽雪初晴，淑气融和万象明。次第春风到花柳，早须归听上林莺。
春雪
作者：黄淮
朝代：明

谁把冰绡剪，安排上苑春。封桃霞脸薄，禁柳翠眉颦。脉脉侵歌榭，轻轻逐舞尘。寻芳停棹处，错认剡溪人。
晚步
作者：黄淮
朝代：明

抛书徐步出檐楹，景物撩人百感并。雁带夕阳延晚色，树含凉吹作秋声。艰辛未负题桥志，旦暮常怀献曝诚。自笑盐车犹伏轭，太行谁复顾长鸣。
晚步二首
作者：黄淮
朝代：明

閒向庭阶步绿苔，萧萧风叶扑人来。客情正是无聊赖，惟见寒鸦日往回。閒向庭阶步绿苔，侧身南望独徘徊。遥知风雨重阳节，三径荒凉菊自开。
晚步二首·其一
作者：黄淮
朝代：明

閒向庭阶步绿苔，萧萧风叶扑人来。客情正是无聊赖，惟见寒鸦日往回。
晚步二首·其二
作者：黄淮
朝代：明

閒向庭阶步绿苔，侧身南望独徘徊。遥知风雨重阳节，三径荒凉菊自开。
暑雨
作者：黄淮
朝代：明

暑雨连朝未放晴，不堪病体困炎蒸。何当置我昆崙顶，两腋清风万壑冰。
暮春
作者：黄淮
朝代：明

孤馆凄凉客思淹，忽闻春暮半开帘。东风绿遍阶前草，何事偏教鬓雪添。
暮春
作者：黄淮
朝代：明

淑气届清和，春游兴已过。草晴香雾合，花尽绿阴多。事业孤衷在，年华两鬓皤。还期解羁绁，紫陌笑联珂。
暮秋雨中简同侪
作者：黄淮
朝代：明

三年同作圜扉客，料得閒边况味同。酒到醒时情转恶，诗因愁处句还工。润侵衣袂催寒雨，声透窗纱落叶风。得失固应关定分，相看何必感秋蓬。
朝天曲立冬
作者：黄淮
朝代：明
体裁：曲

晓风啸空，报道冬初动。萧萧败叶响寒丛，鸳瓦霜华冻。兽炭炉围羊羔酒，共醉笙歌锦帐中。病翁固穷，冷落了梅花梦。
杂咏二首
作者：黄淮
朝代：明

汎汎湖中水，盈盈水上蘋。霖雨激颓波，惊风荡其根。华叶半摧靡，犹能播清芬。惜哉无轻舟，采掇及芳辰。可以供祀事，可以荐嘉宾。堇茶美如饴，蠲洁非所珍。孤竹飐回风，偃仆困泥潦。屈节交枝柯，虚心长自好。美人隔河洲，河水漫浩浩。褰裳不能涉，顾望伤怀抱。卉物虽甚微，生意非草草。煦妪待春阳，翘然起枯槁。
杂咏二首·其一
作者：黄淮
朝代：明

汎汎湖中水，盈盈水上蘋。霖雨激颓波，惊风荡其根。华叶半摧靡，犹能播清芬。惜哉无轻舟，采掇及芳辰。可以供祀事，可以荐嘉宾。堇茶美如饴，蠲洁非所珍。
杂咏二首·其二
作者：黄淮
朝代：明

孤竹飐回风，偃仆困泥潦。屈节交枝柯，虚心长自好。美人隔河洲，河水漫浩浩。褰裳不能涉，顾望伤怀抱。卉物虽甚微，生意非草草。煦妪待春阳，翘然起枯槁。
杂咏八首·其一
作者：黄淮
朝代：明

春去秋来候雁，暮还晨往寒鸦。愁至不堪着目，几回搔首长嗟。
杂咏八首·其七
作者：黄淮
朝代：明

鹤发双亲老矣，蓬头稚子痴然。想起心迷似醉，悲来泪下如泉。
杂咏八首·其三
作者：黄淮
朝代：明
体裁：六言诗

久�行囊羞涩，只从诗债筹量。怪杀墙头杨柳，时时摆动愁肠。
杂咏八首·其二
作者：黄淮
朝代：明

时往时来警铎，半明半灭残灯。枕上暂成归梦，觉来愁思偏增。
杂咏八首·其五
作者：黄淮
朝代：明

抛却青州从事，支开老秃中书。空诧狂如杜老，转添渴似相如。
杂咏八首·其八
作者：黄淮
朝代：明

有限青春易过，无情白发偏多。此日尚淹尘迹，何时重整渔蓑。
杂咏八首·其六
作者：黄淮
朝代：明

天外音书断绝，床头药裹频添。咄咄书空作势，时时觅句掀髯。
杂咏八首·其四
作者：黄淮
朝代：明

夜眠枕冷衾冷，晓起风多雨多。墙外槐阴泛绿，方知节近清和。
杂诗九首
作者：黄淮
朝代：明

乾坤妙无迹，化机自旋斡。秋霜殒劲条，春阳启苞蘖。消息互来往，进退相排轧。卓哉古君子，析理甚明达。处困犹处亨，志定不可夺。房宿孕神驹，飞腾出西极。紫电寒掣云，汗沟赫流赤。历块暂一蹶，穷年困舆枥。莝秣不充饥，逸气那能抑。瑶池春水波，清渭烟草碧。顾影旧长鸣，浩荡惟所适。潜鱼乐深沼，栖鸟恋旧枝。物类各有托，羁人独何依。微躯非槁木，跬步不可移。天道信无忒，祸福恒相持。塞翁岂不伟，百世知者希。灿灿桃李花，离离松与柏。肖形居两间，所志将安适。岂不乐华妍，民彝有常则。疏越縆朱弦，椫杓不采饰。遐哉圣贤心，敛衽三叹息。蒿蓬相因依，飘飘逐风起。风力有时息，零落在泥滓。兰蕙幽且清，扬辉被芳沚。白露凝为霜，华叶亦披靡。蒿蓬何足叹，嘅此蕙与兰。兰衰有馀馥，犹足奉君欢。惠风起潜颖，秋霜瘁蕃柯。悬车屡改辙，倏如流电过。纷扰昧平生，壮志常蹉跎。凄凄朝露叹，呴呴劳者歌。我生非无足，局促将焉何。弃置勿哀郁，哀郁伤天和。事夫移所天，结发愿终老。朝花未改容，零落同秋草。涕泗沾衣巾，沈思惄如捣。妾有明月珠，朝夕置怀抱。虑恐生埃尘，拂拭常自保。安得悬君轩，照君即远道。朋友以义合，在古理则然。信义苟不亏，宜同胶漆坚。良人与我违，斗杓屡西旋。辞色旷不接，中心常悁悁。如何反掌间，弃我如蹄筌。醇酒味不薄，春花色易妍。谁云一丝泪，能令金骨穿。四海同文轨，大道无回曲。琐兮远游子，岐路自相逐。岐路多荆榛，翳翳迷人目。彳亍尚多艰，伤哉千里足。谓尔尔不信，覆谓予言渎。俛仰多所怀，谁能事休复。歌我鹿鸣诗，聊以慰幽独。
杂诗九首·其一
作者：黄淮
朝代：明

乾坤妙无迹，化机自旋斡。秋霜殒劲条，春阳启苞蘖。消息互来往，进退相排轧。卓哉古君子，析理甚明达。处困犹处亨，志定不可夺。
杂诗九首·其七
作者：黄淮
朝代：明

事夫移所天，结发愿终老。朝花未改容，零落同秋草。涕泗沾衣巾，沈思惄如捣。妾有明月珠，朝夕置怀抱。虑恐生埃尘，拂拭常自保。安得悬君轩，照君即远道。
杂诗九首·其三
作者：黄淮
朝代：明

潜鱼乐深沼，栖鸟恋旧枝。物类各有托，羁人独何依。微躯非槁木，跬步不可移。天道信无忒，祸福恒相持。塞翁岂不伟，百世知者希。
杂诗九首·其九
作者：黄淮
朝代：明

四海同文轨，大道无回曲。琐兮远游子，岐路自相逐。岐路多荆榛，翳翳迷人目。彳亍尚多艰，伤哉千里足。谓尔尔不信，覆谓予言渎。俛仰多所怀，谁能事休复。歌我鹿鸣诗，聊以慰幽独。
杂诗九首·其二
作者：黄淮
朝代：明

房宿孕神驹，飞腾出西极。紫电寒掣云，汗沟赫流赤。历块暂一蹶，穷年困舆枥。莝秣不充饥，逸气那能抑。瑶池春水波，清渭烟草碧。顾影旧长鸣，浩荡惟所适。
杂诗九首·其五
作者：黄淮
朝代：明

蒿蓬相因依，飘飘逐风起。风力有时息，零落在泥滓。兰蕙幽且清，扬辉被芳沚。白露凝为霜，华叶亦披靡。蒿蓬何足叹，嘅此蕙与兰。兰衰有馀馥，犹足奉君欢。
杂诗九首·其八
作者：黄淮
朝代：明

朋友以义合，在古理则然。信义苟不亏，宜同胶漆坚。良人与我违，斗杓屡西旋。辞色旷不接，中心常悁悁。如何反掌间，弃我如蹄筌。醇酒味不薄，春花色易妍。谁云一丝泪，能令金骨穿。
杂诗九首·其六
作者：黄淮
朝代：明

惠风起潜颖，秋霜瘁蕃柯。悬车屡改辙，倏如流电过。纷扰昧平生，壮志常蹉跎。凄凄朝露叹，呴呴劳者歌。我生非无足，局促将焉何。弃置勿哀郁，哀郁伤天和。
杂诗九首·其四
作者：黄淮
朝代：明

灿灿桃李花，离离松与柏。肖形居两间，所志将安适。岂不乐华妍，民彝有常则。疏越縆朱弦，椫杓不采饰。遐哉圣贤心，敛衽三叹息。
柳丝长
作者：黄淮
朝代：明

柳丝长，摇春愁。春愁万缕多如织，容华消烁应难留。江南春正好，东风弄和柔。纷纷绮罗子，往来陌上头。柳丝绾作同心结，回嚬索笑争娇羞。谁知同心亦易解，盘旋百结空绸缪。离亭二三月，行人送离别。骊驹曲未终，柔条已先折。行人一去归不归，执手相看那忍诀。纵使柳丝千万丈，折来难系愁肠绝。我与韶华情更悭，十年顿足圜扉间。时向墙头看柳色，有手欲折何由攀。一心愿作双飞燕，还向春风旧庭院。飞飞不离柳丝旁，却笑离人空断肠。
梦友
作者：黄淮
朝代：明

太丘孙子玉为姿，梦里分明似旧时。南郭看花春载酒，西窗剪烛夜论诗。几年倾慕心如渴，近日多应鬓已丝。安得鳞鸿致消息，先期为我缉茅茨。
梦同僚诸阁老
作者：黄淮
朝代：明

倏忽三年别，今宵梦里逢。相看情缱绻，慰问语从容。岂谓云泥隔，犹怜道义同。觉来挥泪眼，灯烬落残红。
梦游仙吟
作者：黄淮
朝代：明

驱车我马同，鼓枻秋涛静。南溟北穷发，超越在俄顷。升降随长烟，飘飘泛灵景。金碧拥蛟螭，缥缈大罗境。东挽榑桑枝，直造蓬莱顶。阳乌刷其羽，朝光常烱烱。西游宴瑶池，宿酲犹未醒。更欲邀嫦娥，蟾宫桂香冷。折花度弱水，弱流不容梗。白鹤远相迎，长鸣延素颈。仙赏未云既，埃氛俱已屏。振步入紫微，迢迢天路永。奎壁聚瑶编，煇映祥云颎。昂身捩斗枢，挥手执其柄。勺彼紫霞津，濡我玉兔颖。草就洞玄文，字字骊珠并。倏烁雷雨交，夕阴忽已暝。泱漭澹虚无，惚恍超溟涬。失脚堕颠崖，凛若赴深井。举声一悲啸，健步何由骋。星宫有仙真，霜髯发垂领。鞭霆驾苍麟，羽卫肃以整。顾盼生光辉，悯我欲见拯。指麾双玉童，百尺下脩绠。奋臂欲攀援，豁焉发深省。晨鸡未振翼，鸣柝尚宵警。摩挲揩病目，寒灯照孤影。
棐子弱冠成人伊始寄一律以勉之
作者：黄淮
朝代：明

成人良有望，弱冠志方安。操履期无忝，辞章贵可观。少陵怜骥子，陶令责雍端。况我乖离久，兴思百念攒。
次省斋韵二首
作者：黄淮
朝代：明

游宦江湖辙已周，穷途寥落几经秋。悠悠身世功名旧，纳纳乾坤日月浮。道在淳于终贷罪，数奇李广不封侯。由来得失关前定，且复高歌莫浪忧。年来甲子已云周，白发萧萧不耐秋。思逐孤云天外远，身如一苇浪中浮。服田曾竭三时力，种橘能同万户侯。农圃关心何日遂，清樽浊酒可忘忧。
次省斋韵二首·其一
作者：黄淮
朝代：明

游宦江湖辙已周，穷途寥落几经秋。悠悠身世功名旧，纳纳乾坤日月浮。道在淳于终贷罪，数奇李广不封侯。由来得失关前定，且复高歌莫浪忧。
次省斋韵二首·其二
作者：黄淮
朝代：明

年来甲子已云周，白发萧萧不耐秋。思逐孤云天外远，身如一苇浪中浮。服田曾竭三时力，种橘能同万户侯。农圃关心何日遂，清樽浊酒可忘忧。
次韵
作者：黄淮
朝代：明

岁月无情空自惜，生平多故复何堪。雕虫翻笑成疏拙，集蓼何心较苦甘。炯炯丹心惟爱国，萧萧白发不胜簪。太行北向持吾驾，善御其如楚在南。
次韵二首
作者：黄淮
朝代：明

朝士相知子最深，每从公暇即过临。风姿清润蓝田玉，文采光辉丽水金。到处清谈多让席，有时白战独披襟。客边相聚尤相洽，肯负当年故旧心。堪笑年来疾转深，每惭易象戒甘临。穷途力困盐车轭，行橐贫无月俸金。恋阙子牟言在耳，思亲陆续泪沾襟。中天日月悬光景，安得馀辉照我心。
次韵二首·其一
作者：黄淮
朝代：明

朝士相知子最深，每从公暇即过临。风姿清润蓝田玉，文采光辉丽水金。到处清谈多让席，有时白战独披襟。客边相聚尤相洽，肯负当年故旧心。
次韵二首·其二
作者：黄淮
朝代：明

堪笑年来疾转深，每惭易象戒甘临。穷途力困盐车轭，行橐贫无月俸金。恋阙子牟言在耳，思亲陆续泪沾襟。中天日月悬光景，安得馀辉照我心。
次韵初春二首
作者：黄淮
朝代：明

休问前三与后三，短襦破帽一征衫。今朝镜里看衰貌，惭愧萧条雪满簪。数九时光已再三，东风送暖入青衫。恩光拟逐阳和至，南郭看花笑盍簪。
次韵初春二首·其一
作者：黄淮
朝代：明

休问前三与后三，短襦破帽一征衫。今朝镜里看衰貌，惭愧萧条雪满簪。
次韵初春二首·其二
作者：黄淮
朝代：明

数九时光已再三，东风送暖入青衫。恩光拟逐阳和至，南郭看花笑盍簪。
次韵酬友人
作者：黄淮
朝代：明

诗思池塘草，才猷鼎鼐梅。淹留清誉在，追忆旧怀开。雨后游山屐，花前问月杯。此情兼此境，几度梦中来。
水仙子·拟中秋赏月
作者：黄淮
朝代：明

月奁初揭镜光寒。云幕高褰桂影团。风帘微动金波乱。遍乾坤、清气满倚南楼，心眼俱宽。酒量倾湖海，箫声叶凤鸾。且尽清欢。
浣溪纱·正旦代家人
作者：黄淮
朝代：明

何事东风太薄情。愁边忽忽换新正。柳眉梅靥为谁荣。宝胜羞看肠欲断，同心暗结泪先零。何时重整凤鸾盟。
浪淘沙·七夕遇雨
作者：黄淮
朝代：明

牛女未成欢。别意相关。几回偷把泪珠弹。散作一天凉雨过，秋满人间。瓜果谩堆盘。夜漏将阑。佳人惆怅蹙春山。孤负穿针良会也，空倚阑干。
清平乐·元正
作者：黄淮
朝代：明

柳颦梅笑。别院东风早。凤吹隔云声缥缈。应是蓬莱仙岛。吾侪久已沉沦。持杯试祝东君。好趁阳和时节，螭头共听丝纶。
渡淮
作者：黄淮
朝代：明

客里情怀易感，途中况味偏谙。才过淮流数里，人家渐似江南。
用兰室韵为樗庵寿
作者：黄淮
朝代：明

往岁宾朋拥寿筵，文星辉映綵云边。老身强健尤堪喜，近况萧条未足怜。松挺寒柯存晚节，柳含春色待新年。九天雨露覃恩泽，还拟称觞舞袖前。
用兰室韵简樗庵二首
作者：黄淮
朝代：明

尘榻三年共，清谈百虑消。棋边机更捷，醉后兴偏饶。短策看云度，虚窗听雨朝。诗禅曾勘破，何必问参寥。自爱春风好，何缘鬓雪消。顾瞻天阙迥，空负宠恩饶。狼狈愁兼病，凄凉夜复朝。朝端多贵客，音问竟寥寥。
用兰室韵简樗庵二首·其一
作者：黄淮
朝代：明

尘榻三年共，清谈百虑消。棋边机更捷，醉后兴偏饶。短策看云度，虚窗听雨朝。诗禅曾勘破，何必问参寥。
用兰室韵简樗庵二首·其二
作者：黄淮
朝代：明

自爱春风好，何缘鬓雪消。顾瞻天阙迥，空负宠恩饶。狼狈愁兼病，凄凉夜复朝。朝端多贵客，音问竟寥寥。
用同字韵奉方外交洽南洲
作者：黄淮
朝代：明

每羡瞿昙旧法宗，孤高不与世人同。降魔神力归禅定，破钝钤槌属钜公。杖锡影摇沧海月，袈裟香度少林风。几年暂尔酬缘业，却笑浮生类转蓬。
用樗庵韵奉简草心愚庄二友二首
作者：黄淮
朝代：明

青年射策向南宫，回首俱成鹤发翁。楚水闽山千里隔，暮云春树寸心同。穷途愧我飘零久，画省多君德望隆。庆泽流芳端有自，高门何独羡于公。生平事业半蹉跎，忧患其如老去何。幸托斯文清议在，喜闻别驾盛名多。鹏程奋迅云霄翮，帝泽汪洋瀚海波。朝罢从容买归棹，到家时节近清和。
用樗庵韵奉简草心愚庄二友二首·其一
作者：黄淮
朝代：明

青年射策向南宫，回首俱成鹤发翁。楚水闽山千里隔，暮云春树寸心同。穷途愧我飘零久，画省多君德望隆。庆泽流芳端有自，高门何独羡于公。
用樗庵韵奉简草心愚庄二友二首·其二
作者：黄淮
朝代：明

生平事业半蹉跎，忧患其如老去何。幸托斯文清议在，喜闻别驾盛名多。鹏程奋迅云霄翮，帝泽汪洋瀚海波。朝罢从容买归棹，到家时节近清和。
用韵叙旧二首
作者：黄淮
朝代：明

深沈秘阁殿东头，进退从容岂解忧。自爱伯阳为柱史，谁誇阮瑀在陈留。熙熙化日如春盎，湛湛恩波似海流。几度金銮曾侍宴，中官传敕醉方休。云叶银笺雪色铺，龙香墨汁渍金壶。凝霜兔颖犀为管，滴水蟾蜍玉作肤。挥洒谩誇腾紫凤，退朝不觉坠金乌。还家更约诸仙侣，刻烛联诗兴不孤。
用韵叙旧二首·其一
作者：黄淮
朝代：明

深沈秘阁殿东头，进退从容岂解忧。自爱伯阳为柱史，谁誇阮瑀在陈留。熙熙化日如春盎，湛湛恩波似海流。几度金銮曾侍宴，中官传敕醉方休。
用韵叙旧二首·其二
作者：黄淮
朝代：明

云叶银笺雪色铺，龙香墨汁渍金壶。凝霜兔颖犀为管，滴水蟾蜍玉作肤。挥洒谩誇腾紫凤，退朝不觉坠金乌。还家更约诸仙侣，刻烛联诗兴不孤。
用韵答樗庵老兄兰室乡友二首
作者：黄淮
朝代：明

樗庵旧隐墨池头，心地都无分外忧。西墅每因招鹤去，南湖长为看花留。诗篇俊丽阴何辈，誉望清高李郭流。莫道老来淹骏足，棱棱逸气岂能休。兰室生春万绿铺，乘閒相过每携壶。拔茅已喜曾连茹，失足殊怜久噬肤。爱子美如青玉案，嗟予老似白头乌。升沈此去应难定，莫使平生志愿孤。
用韵答樗庵老兄兰室乡友二首·其一
作者：黄淮
朝代：明

樗庵旧隐墨池头，心地都无分外忧。西墅每因招鹤去，南湖长为看花留。诗篇俊丽阴何辈，誉望清高李郭流。莫道老来淹骏足，棱棱逸气岂能休。
用韵答樗庵老兄兰室乡友二首·其二
作者：黄淮
朝代：明

兰室生春万绿铺，乘閒相过每携壶。拔茅已喜曾连茹，失足殊怜久噬肤。爱子美如青玉案，嗟予老似白头乌。升沈此去应难定，莫使平生志愿孤。
用韵简濂泉
作者：黄淮
朝代：明

诗法年来孰与过，清新好似少陵多。云开华岳飞秋隼，露洗芙蕖映绿波。
用韵遣怀二首
作者：黄淮
朝代：明

黑发辞家已白头，江湖涉历喜兼忧。子牟眷魏心何切，贾谊浮湘迹尚留。韫玉底须求价售，操舟宁肯逐波流。高吟且复开怀抱，壮志凌云老未休。中流失楫惧沦铺，始信千金购一壶。已厌风霜摧羽翮，何由芒刺脱肌肤。此心自许明如日，舆论谁言黑匪乌。但使操持终不易，圣情垂眷未应孤。
用韵遣怀二首·其一
作者：黄淮
朝代：明

黑发辞家已白头，江湖涉历喜兼忧。子牟眷魏心何切，贾谊浮湘迹尚留。韫玉底须求价售，操舟宁肯逐波流。高吟且复开怀抱，壮志凌云老未休。
用韵遣怀二首·其二
作者：黄淮
朝代：明

中流失楫惧沦铺，始信千金购一壶。已厌风霜摧羽翮，何由芒刺脱肌肤。此心自许明如日，舆论谁言黑匪乌。但使操持终不易，圣情垂眷未应孤。
甲辰春和兰室病中诗韵二首
作者：黄淮
朝代：明

人事愁中少，年华静里消。青樽谁复醉，白发肯相饶。抱病怜吾子，追欢慨昨朝。白云长在望，乡信一何寥。雨声寒尚滴，雾气湿难消。眼底春犹浅，愁边梦更饶。湖山乘月夜，杖策看花朝。白发应多感，凭谁慰寂寥。
甲辰春和兰室病中诗韵二首·其一
作者：黄淮
朝代：明

人事愁中少，年华静里消。青樽谁复醉，白发肯相饶。抱病怜吾子，追欢慨昨朝。白云长在望，乡信一何寥。
甲辰春和兰室病中诗韵二首·其二
作者：黄淮
朝代：明

雨声寒尚滴，雾气湿难消。眼底春犹浅，愁边梦更饶。湖山乘月夜，杖策看花朝。白发应多感，凭谁慰寂寥。
病暑
作者：黄淮
朝代：明

负愆将一载，婴疾又经旬。自笑相如渴，谁怜原宪贫。炎蒸侵瘦骨，雨湿透重裀。解愠思馀泽，驰心向北宸。
病起
作者：黄淮
朝代：明

病起力难任，愁来思不禁。双眸云雾影，两耳海潮音。乡国连宵梦，忠贞百岁心。谁能似鸥鸟，随意自浮沉。
癸卯新春
作者：黄淮
朝代：明

才入新春倍感伤，几回徙倚对斜阳。病魔刚遣无时去，诗债频催率意偿。檐鹊无情休浪喜，野花何处但闻香。东郊多少閒游子，衣马轻肥乐未央。
癸卯端午承樗庵兰室觞之以酒坐中有诗次韵谢之
作者：黄淮
朝代：明

几番端午节，犹未脱尘襟。云树乡山梦，壶觞故旧心。兴怀多感旧，吊古谩成吟。云路青霄上，薰风入舜琴。
癸夘正旦简同列诸公二十八韵
作者：黄淮
朝代：明

凤历颁王正，青阳肇岁功。化机潜斡运，品汇总昭融。瑞气浮金殿，彤云绕碧空。晓钟开万户，黼座俨重瞳。声度天边乐，香飘仗外风。车书归一统，玉帛总来同。剑佩趋群辟，貂蝉引上公。嵩呼伸颂祝，国祚永尊崇。昔缀班行久，均沾宠眷隆。退朝双阙下，侍宴百花中。内酝和璚液，春幡络綵绒。鸾刀新脍鲤，禁脔重胹熊。香橘存馀绿，仙桃擘醉红。蔗浆金碗冻，汤品绛纱笼。湛露歌初合，清平曲未终。中天悬日月，鸣凤集梧桐。自顾才多慊，俄惊疾在躬。迢迢天路远，寂寂暮途穷。偃蹇犹颠木，飘零逐走蓬。徒怀青眼客，渐作白头翁。力薄筋俱困，心烦耳半聋。逢时增嘅叹，逐物易昏蒙。涸鲋须霖雨，羁禽恋旧丛。仁恩均覆载，民物尽帡幪。钦恤严三覆，询谋达四聪。刮劘兴废滞，施舍起疲癃。吾道时方泰，亨途迹可通。相期敦素履，努力罄丹衷。
白纻词
作者：黄淮
朝代：明

皎皎白纻衣，瑩若霜与雪。被服稳称身，拂拭光华发。物理洁易污，点瑕即为疵。嗟哉墨氏子，潸焉泣素丝。
白纻词
作者：黄淮
朝代：明
体裁：古风

皎皎白纻衣，莹若霜与雪。被服稳称身，拂拭光华发。物理洁易污，点瑕即为疵。嗟哉墨氏子，潸焉泣素丝。
短歌行
作者：黄淮
朝代：明

男儿堕地人总喜，弄之以璋射弧矢。功名富贵须及时，谁肯龌龊陷泥滓。争知造物有常理，得失荣枯互终始。光阴百岁如转丸，纷纷扰扰徒为尔。岂不见陌上花，随风飘泊浑尘沙。又不见涧底松，霜枝雪干排晴空。不如探囊且买尊中绿，它日招取巫咸为君卜。
秋夜
作者：黄淮
朝代：明

掣铃击柝声相乱，拥被披衣梦未成。月色相亲如有意，夜深犹向隙中明。
秋夜初睡窗棂中见月
作者：黄淮
朝代：明

解衣欹枕未成眠，月色穿窗绝可怜。忆昔退朝归去晚，几回立马看婵娟。
秋日遣怀
作者：黄淮
朝代：明

自叹罹严谴，深惭负盛时。愁牵翻似梦，力困始知衰。逗冷霜初试，迎风叶易摧。亨屯元有定，安分复何疑。
秋晓
作者：黄淮
朝代：明

客情多寂寞，归梦半模糊。愁剧知宵永，凉生觉病苏。晓风凄断角，残月乱啼乌。拥膝思前事，深惭负壮图。
秋暮书怀
作者：黄淮
朝代：明

极目关山几夕阳，况逢秋暮转凄凉。愁思竹叶浮鹦鹉，寒觅芦花当鹔鹴。报主志存龟左顾，思亲心逐雁南翔。折筳拟卜馀生事，只恐灵氛也断肠。
秋热
作者：黄淮
朝代：明

入秋旬日后，馀热尚凭陵。病体何时减，愁怀此日增。渴思金碗蔗，清爱玉壶冰。便欲凌风去，羁留愧未能。
秋热
作者：黄淮
朝代：明

庭梧久矣报新秋，馀热凭陵尚未收。安得金风起天末，大驱凉雨涤烦忧。
秋阴
作者：黄淮
朝代：明

年华才过重阳节，天气浑同酿雪时。始信北来寒更早，还知老至体旋衰。樽罍正好浮醽醁，裘帽犹思饰豹麋。恭喜乘舆游猎处，马肥弓劲便驱驰。
立春次韵
作者：黄淮
朝代：明

薄雾笼云冻渐消，柳芽凝碧透冰条。缘知天近阳和早，便觉风光胜昨朝。
立秋
作者：黄淮
朝代：明

久困炎蒸苦，忻闻报早秋。斗杓方右指，大火已西流。班扇行当弃，南冠尚未投。有怀如宋玉，搔首不胜愁。
端午书怀
作者：黄淮
朝代：明

频年翰苑逢端午，蒲酒生香迭献酬。今日南冠笼短鬓，不知酝酿几多愁。
纪梦
作者：黄淮
朝代：明

几载睽违侍从班，梦中时得觐龙颜。光华恍若瞻依近，宠眷犹存指顾间。六兆有占应叶吉，半生无补故多艰。觉来敬祝齐天寿，伫听纶音出九关。
老态
作者：黄淮
朝代：明

穷途多坎？，老态渐龙钟。酒量休过醉，交情只怕浓。太羹无亵味，寒色澹苍松。谁识希夷子，？然偃华峰。
老态
作者：黄淮
朝代：明
体裁：五言律诗

穷途多坎�，老态渐龙钟。酒量休过醉，交情只怕浓。太羹无亵味，寒色澹苍松。谁识希夷子，�然偃华峰。
自勖
作者：黄淮
朝代：明

往事悠悠是与非，此心仰荷圣明知。交游况复俱青眼，旷达何须泣素丝。近岁鳞鸿多间阔，故园松菊半离披。临风凝伫徒伤感，历涉艰难贵不欺。
自悼
作者：黄淮
朝代：明

生来志气薄云浮，七尺微躯不自谋。抱戚噬脐应已晚，沉酣濡首亦堪羞。花间朝露晞春日，霜后陵苕怯素秋。老眼怕垂杨子泪，且须含笑看吴钩。
自讼二首甲午秋初入狱赋
作者：黄淮
朝代：明

地位天光近，君恩海水深。竟无经济略，空负圣明心。中岁时同弃，南冠雪渐侵。沈思时引咎，深愧玷儒林。寡识蠡窥海，疲才蹇曳轮。临深惟恐惧，抚已益酸辛。圣治乾坤大，仁恩雨露春。自新如有路，指日听丝纶。
自讼二首甲午秋初入狱赋·其一
作者：黄淮
朝代：明

地位天光近，君恩海水深。竟无经济略，空负圣明心。中岁时同弃，南冠雪渐侵。沈思时引咎，深愧玷儒林。
自讼二首甲午秋初入狱赋·其二
作者：黄淮
朝代：明

寡识蠡窥海，疲才蹇曳轮。临深惟恐惧，抚已益酸辛。圣治乾坤大，仁恩雨露春。自新如有路，指日听丝纶。
自讼还南京赋
作者：黄淮
朝代：明

归来犹未脱南冠，羞见萧萧鬓影斑。今是昨非须改辙，跋前疐后敢辞艰。乡书难向愁边写，亲舍时从梦里还。仰荷圣明同日月，愚衷应在照临间。
舟次济宁柳色未改澹斋有诗因次其韵
作者：黄淮
朝代：明

济宁南下接通津，杨柳冬来色尚新。自是圣恩深雨露，坐令枯朽总回春。
花朝
作者：黄淮
朝代：明

狴犴严扃钥，花朝不见花。若无墙外柳，何以识年华。
落梅风 冬至二阕 其一
作者：黄淮
朝代：明

玄冥令，广漠风。将大地，一阳催动。喜云物，书祥奏九重。庆丰年，万民歌颂。愁千种，别几年。想故园，梅花开遍。欲待报平安，频将锦字传。空望断、碧天边，数行飞雁。
落梅风 冬至二阕 其二
作者：黄淮
朝代：明
体裁：曲

愁千种，别几年。想故园，梅花开遍。欲待报平安，频将锦字传。空望断、碧天边，数行飞雁。
落梅风·冬至二阕其一
作者：黄淮
朝代：明
体裁：曲

玄冥令，广漠风。将大地，一阳催动。喜云物，书祥奏九重。庆丰年，万民歌颂。
蝶恋花·人九日
作者：黄淮
朝代：明

迅速光阴乌兔走。寂寞圜扉，两度逢重九。梦里登高还似旧。觉来不管愁眉绉。圣德仁恩覃九有。白发青衫，准拟蒙宽宥。归去高堂重献寿。金樽满泛黄花酒。
西江月·冬至
作者：黄淮
朝代：明

逗暖梅梢破玉，迎长葭琯飞灰。群阴消尽一阳回。云物今朝献瑞。自叹人生易老，那堪节序频催。东风次第送春来。又是一番光采。
见花
作者：黄淮
朝代：明

乞得花枝洒泪看，满怀愁绪万千端。故园亦有繁桃李，门掩东风暮雨寒。
见飞絮
作者：黄淮
朝代：明

莫怪年来鬓易霜，柢缘愁里度春光。杨花何事浑无赖，也逐东风过短墙。
言志
作者：黄淮
朝代：明

六籍穷搜不惮劳，喜承恩宠圣明朝。一心自拟全臣节，万死谁知触宪条。垂老双亲俱白发，应门弱子未垂髫。中情无限凭谁诉，安得因风达九霄。
言志
作者：黄淮
朝代：明

气压元龙百尺楼，壮怀长拟继前修。半生堪笑随蓬转，百鍊羞为绕指柔。霜重蒹葭秋易老，雨馀风日晚生愁。梦中犹自陪鸳侣，五色云中拜冕旒。
试问窗前竹相违已二秋风声和月影还似旧时否
作者：黄淮
朝代：明

试问窗前竹，栖鸾会有期。丁宁休剪伐，留取拂云枝。
诵曹子建箜篌引有感
作者：黄淮
朝代：明

圆象运不息，经纬交相持。昼夜如循环，妙化无停机。始见春华荣，倏睹秋叶衰。自非贤哲徒，畴能究端倪。牛山一何戚，箜篌复兴悲。人生会有常，去去夫奚疑。
谢徐恕庵数有赠
作者：黄淮
朝代：明

赠遗稠叠意逾坚，谁似徐卿道义全。晚节松筠存雅操，青霄鸾鷟蔼孤骞。伯牙喜与钟期遇，管子深承鲍叔怜。搔首临风无限思，何时连榻话灯前。
谨和家父寄来自述冬夜二诗韵
作者：黄淮
朝代：明

承恩簪笔向螭头，薄德终贻父母忧。乌鸟私情空缱绻，驽骀倦足尚迟留。迢迢云路如天远，冉冉年华逐水流。忽拜新诗挥泪读，不知离思几时休。被拥尘毡藉地铺，凝寒惨若在冰壶。艰危感叹身飘泊，疏阔深惭学浅肤。万里朔风吹断雁，满林霜月泣慈乌。漫漫长夜难成寐，愁对残灯照影孤。
谨和家父寄来自述冬夜二诗韵·其一
作者：黄淮
朝代：明

承恩簪笔向螭头，薄德终贻父母忧。乌鸟私情空缱绻，驽骀倦足尚迟留。迢迢云路如天远，冉冉年华逐水流。忽拜新诗挥泪读，不知离思几时休。
谨和家父寄来自述冬夜二诗韵·其二
作者：黄淮
朝代：明

被拥尘毡藉地铺，凝寒惨若在冰壶。艰危感叹身飘泊，疏阔深惭学浅肤。万里朔风吹断雁，满林霜月泣慈乌。漫漫长夜难成寐，愁对残灯照影孤。
谨和家父寄来诗韵四首
作者：黄淮
朝代：明

养亲深愧闵曾贤，忧患频烦远见怜。一札书来肠寸断，哭声痛彻九重天。跋涉艰危一病躯，幸蒙庆祐未沦徂。愁来懒向檐前立，羞见林间反哺乌。读书宁不志希贤，薄劣无成空自怜。何日重蒙优诏许，斑斓戏舞乐尧天。每凭鱼雁问乡闾，亲旧于今半已殂。屈指别来经数载，流光迅速逐飞乌。
谨和家父寄来诗韵四首·其一
作者：黄淮
朝代：明

养亲深愧闵曾贤，忧患频烦远见怜。一札书来肠寸断，哭声痛彻九重天。
谨和家父寄来诗韵四首·其三
作者：黄淮
朝代：明

读书宁不志希贤，薄劣无成空自怜。何日重蒙优诏许，斑斓戏舞乐尧天。
谨和家父寄来诗韵四首·其二
作者：黄淮
朝代：明

跋涉艰危一病躯，幸蒙庆祐未沦徂。愁来懒向檐前立，羞见林间反哺乌。
谨和家父寄来诗韵四首·其四
作者：黄淮
朝代：明

每凭鱼雁问乡闾，亲旧于今半已殂。屈指别来经数载，流光迅速逐飞乌。
谪仙谣
作者：黄淮
朝代：明

渺渺郁罗天，峨峨列仙职。参校洞玄章，把握文昌籍。云雾为襟裾，华池嗽璚液。步虚发清啸，流音播无极。夫何婴垢氛，翩然就沦谪。清宵霁景澄，神光敞虚碧。梦逐紫鸾飞，拱侍金舆侧。玉虚抚其顶，告语何奕奕。觉来视天宇，鸣鹤在寥阒。
赠僧雪庭
作者：黄淮
朝代：明

少小曾参不二门，谈空说法更精勤。一杯径渡沧溟晓，半榻晴分雁荡云。巫峡猿声愁夜月，峨嵋秋色澹寒曛。禅心本自无拘碍，何事虚名与世闻。
赠妇
作者：黄淮
朝代：明

与子结发时，百世长相期。孰知转首间，十载守空闺。寝食失常度，念我寒无衣。无衣亦良苦，绽裂犹可补。庭闱万里遥，白发桑榆莫。棐也几弱冠，应知应门户。采槃尚娇痴，未谙循矩度。旧业半荒凉，甘旨将焉措。子能善事亲，琐琐何足陈。哽咽不成章，泣涕沾衣巾。
赠澹斋
作者：黄淮
朝代：明

管鲍论心百世豪，陈雷气槩漆投胶。嗟余久困艰危日，念子能敦道义交。周庙樽彝存古制，阴崖松柏挺寒梢。由来苦调知音少，慎勿逢人作解嘲。
赠黄蒙乃兄
作者：黄淮
朝代：明

半面未相识，情深即故知。金兰敦古道，松柏挺奇姿。屡辱分佳惠，何由致我私。盍簪须有日，谈笑豁襟期。
辛丑九日
作者：黄淮
朝代：明

几年重九愁中过，不似今年思转愁。南浦云迷鸿雁字，故园霜冷菊花秋。纶音已喜覃恩泽，涸鲋谁怜久滞留。破帽不禁风色紧，却嫌蓬鬓日飕飕。
辛丑春日书怀十首
作者：黄淮
朝代：明

晨风驱宿雾，淑气飏晴曛。春过未逾半，花开到几分。无聊常自语，有信苦难闻。赖有朋知在，相看意颇勤。志穷名愈晦，道在命何悲。得失惭求剑，凄凉陋泣岐。日酣花弄色，烟重柳颦眉。遥想春光好，令人喜复疑。半生蒙帝力，十载侍枫宸。视草分莲炬，宣麻染凤纶。莺声双阙晓，柳色上林春。惭愧云泥隔，葵心向日频。故山瓯浦上，先陇白云边。湖水涵春碧，松花落莫烟。盘餐寒食雨，箫鼓太平年。两地相追忆，伤心一惘然。亲寿过耆耋，庭闱隔岁年。班衣尘满箧，衰鬓雪盈颠。爱日孤衷切，惊心百感煎。痴儿俱幼弱，谁为奉周旋。深闺春寂寂，孤影思迟迟。乌鹊兼忧喜，莺花叹别离。洛城张籍句，鄜月杜陵诗。久乏鳞鸿便，何由寄所思。遥思诸阁老，济济集彤闱。恩宠超常秩，奎躔耿夜煇。黄封分内酝，春服换罗衣。料得多垂念，其如信息稀。露凝蛛网湿，花落燕泥香。蝶影斜穿竹，人声笑隔墙。途穷心自得，迹遣境俱忘。矫首看飞翮，悠然兴趣长。涸鲋思甘泽，归鸿翼顺风。物情资化育，生意蔼昭融。树色烟霞外，湖光罨画中。故园天共远，时得梦魂通。春声檐雀噪，晓色曙烟收。载酒怀同辈，寻芳念昔游。湖山双短鬓，身世一归舟。夙愿行当遂，閒云任去留。
辛丑春日书怀十首·其一
作者：黄淮
朝代：明

晨风驱宿雾，淑气飏晴曛。春过未逾半，花开到几分。无聊常自语，有信苦难闻。赖有朋知在，相看意颇勤。
辛丑春日书怀十首·其七
作者：黄淮
朝代：明

遥思诸阁老，济济集彤闱。恩宠超常秩，奎躔耿夜煇。黄封分内酝，春服换罗衣。料得多垂念，其如信息稀。
辛丑春日书怀十首·其三
作者：黄淮
朝代：明

半生蒙帝力，十载侍枫宸。视草分莲炬，宣麻染凤纶。莺声双阙晓，柳色上林春。惭愧云泥隔，葵心向日频。
辛丑春日书怀十首·其九
作者：黄淮
朝代：明

涸鲋思甘泽，归鸿翼顺风。物情资化育，生意蔼昭融。树色烟霞外，湖光罨画中。故园天共远，时得梦魂通。
辛丑春日书怀十首·其二
作者：黄淮
朝代：明

志穷名愈晦，道在命何悲。得失惭求剑，凄凉陋泣岐。日酣花弄色，烟重柳颦眉。遥想春光好，令人喜复疑。
辛丑春日书怀十首·其五
作者：黄淮
朝代：明

亲寿过耆耋，庭闱隔岁年。班衣尘满箧，衰鬓雪盈颠。爱日孤衷切，惊心百感煎。痴儿俱幼弱，谁为奉周旋。
辛丑春日书怀十首·其八
作者：黄淮
朝代：明

露凝蛛网湿，花落燕泥香。蝶影斜穿竹，人声笑隔墙。途穷心自得，迹遣境俱忘。矫首看飞翮，悠然兴趣长。
辛丑春日书怀十首·其六
作者：黄淮
朝代：明

深闺春寂寂，孤影思迟迟。乌鹊兼忧喜，莺花叹别离。洛城张籍句，鄜月杜陵诗。久乏鳞鸿便，何由寄所思。
辛丑春日书怀十首·其十
作者：黄淮
朝代：明

春声檐雀噪，晓色曙烟收。载酒怀同辈，寻芳念昔游。湖山双短鬓，身世一归舟。夙愿行当遂，閒云任去留。
辛丑春日书怀十首·其四
作者：黄淮
朝代：明

故山瓯浦上，先陇白云边。湖水涵春碧，松花落莫烟。盘餐寒食雨，箫鼓太平年。两地相追忆，伤心一惘然。
辛丑遇赦后未释
作者：黄淮
朝代：明

雨露覃恩焕凤纶，岂知屈蠖未全伸。愁来羞看墙东柳，一度春风一度新。
迹困
作者：黄淮
朝代：明

迹困心无怍，囊悭道未贫。周穷常减食，补绽胜悬鹑。发白非关病，愁多秪为亲。清吟聊自遣，谁谓转伤神。
追和东里诗韵三绝
作者：黄淮
朝代：明

与子别来久，相思日几回。有时成邂逅，多是梦中来。去岁当秋别，今年秋未回。逢秋能几度，白发鬓边来。日晏出西掖，鸣珂每独回。感怀如有作，应寄塞鸿来。
追和东里诗韵三绝·其一
作者：黄淮
朝代：明

与子别来久，相思日几回。有时成邂逅，多是梦中来。
追和东里诗韵三绝·其三
作者：黄淮
朝代：明

日晏出西掖，鸣珂每独回。感怀如有作，应寄塞鸿来。
追和东里诗韵三绝·其二
作者：黄淮
朝代：明

去岁当秋别，今年秋未回。逢秋能几度，白发鬓边来。
追和耻庵诗韵
作者：黄淮
朝代：明

寸心长拟与天游，岂料无才齿系囚。千里亲庭劳梦寐，故山先陇长松楸。喜逢阮籍能青眼，自笑冯唐尚黑头。何日共沾新雨露，佩环依旧步瀛洲。
送别
作者：黄淮
朝代：明

愧我罹忧患，那堪子谪居。相期情未已，为别意何如。寒雁秋风外，山城暮雨馀。圣恩天广大，指日望还车。
送春
作者：黄淮
朝代：明

久困沉痾力渐衰，艰难药裹厌频开。丹心未许如灰冷，白日惊看似箭催。尘箧尚淹题柱笔，落花空负送春杯。闻知天上多恩露，不信馀生委草莱。
邻家伐去墙外柳戏成一绝
作者：黄淮
朝代：明

无复柔丝拂短墙，空馀烟霭送斜阳。邻家料得多深意，不使春娇恼客肠。
醉太平·秋思
作者：黄淮
朝代：明

西风暮钟。夜雨疏桐。一声声、透入梦魂中。正鸳衾半空。心猿恨锁愁谁共。神龟兆协占频中。宾鸿声杳信难通。何时再逢。
采莲曲
作者：黄淮
朝代：明

采莲休采菱，菱刺多伤手。留取玉纤娇，为郎纫佩玖。食莲去莲心，心苦难适口。谁知苦心中，能使根茎秀。去年莲始衰，今年花满池。妾颜宜不宜，妾心长自持。
释闷
作者：黄淮
朝代：明

木枯或载荣，水浊良可澄。灾祥互倚伏，圣训明有徵。伊予秉微尚，与物多所撄。职业未遑著，悔吝坐相仍。皇仁既深广，天鉴亦孔明。保此固穷节，勿为儿女情。
重九前一日同侪者举唐人况复明朝是岁除之句要余仿此赋之
作者：黄淮
朝代：明

梦回孤枕夜更长，月转西楼雁唳霜。冷落不禁情思苦，明朝况复是重阳。
重九次韵二首
作者：黄淮
朝代：明

红叶迎霜万树酣，黄花压帽发鬖鬖。四时乡思秋偏切，九日壶觞老尚堪。伏枥霜蹄应暂蹶，抟霄风翮早图南。高怀况复清如许，寒月流辉照碧潭。墨突由来不暇黔，悠然怀古闷恹恹。诗篇漫兴休嫌拙，棋局无心亦懒拈。风色迎寒梁燕去，霜华拂水沼鱼潜。细推物理沉吟久，不觉斜阳转后檐。
重九次韵二首·其一
作者：黄淮
朝代：明

红叶迎霜万树酣，黄花压帽发鬖鬖。四时乡思秋偏切，九日壶觞老尚堪。伏枥霜蹄应暂蹶，抟霄风翮早图南。高怀况复清如许，寒月流辉照碧潭。
重九次韵二首·其二
作者：黄淮
朝代：明

墨突由来不暇黔，悠然怀古闷恹恹。诗篇漫兴休嫌拙，棋局无心亦懒拈。风色迎寒梁燕去，霜华拂水沼鱼潜。细推物理沉吟久，不觉斜阳转后檐。
问菊问竹各二首
作者：黄淮
朝代：明

试问故园菊，今年竟若何。想经秋雨后，零落旧枝柯。试问故园菊，霜根今尚存。春风一披拂，生意满乾坤。
问菊问竹各二首·其一
作者：黄淮
朝代：明

试问故园菊，今年竟若何。想经秋雨后，零落旧枝柯。
问菊问竹各二首·其二
作者：黄淮
朝代：明

试问故园菊，霜根今尚存。春风一披拂，生意满乾坤。
闷坐
作者：黄淮
朝代：明

终朝闷坐太无聊，病体何堪肉渐消。惟有丹心常耿耿，梦中犹忆紫宸朝。
闺中闻雁代妇作
作者：黄淮
朝代：明

朝来出阁上帘钩，目断飞鸿泪暗流。自是别离情思剧，不缘秋色解牵愁。
闻柯启晖谈黄蒙进学
作者：黄淮
朝代：明

客底闻公论，悠然慰我思。阿蒙方勉学，宣远早能诗。载笔趍铃阁，承恩集凤池。从容多得意，不负旧襟期。
闻箫
作者：黄淮
朝代：明

一枕凄凉梦未休，忽闻箫管杂歌讴。谁知曲里声声思，都是羁人宛转愁。
闻胡学士物故诗以悼之二首
作者：黄淮
朝代：明

廿载簪缨侍禁垣，哀荣终始荷君恩。生无惭德尘编简，死有雄文遗子孙。愁锁玉堂云黯淡，魂飞楚水月黄昏。侧闻优诏须封谥，行见穹碑照墓门。托官何幸属斯文，交谊如君迥不群。持论肯嫌相可否，倾心殊觉更殷勤。薄劣自惭霄汉隔，别离谁谓死生分。阻陪执绋情无已，涕泪汍澜洒夕曛。
闻胡学士物故诗以悼之二首·其一
作者：黄淮
朝代：明

廿载簪缨侍禁垣，哀荣终始荷君恩。生无惭德尘编简，死有雄文遗子孙。愁锁玉堂云黯淡，魂飞楚水月黄昏。侧闻优诏须封谥，行见穹碑照墓门。
闻胡学士物故诗以悼之二首·其二
作者：黄淮
朝代：明

托官何幸属斯文，交谊如君迥不群。持论肯嫌相可否，倾心殊觉更殷勤。薄劣自惭霄汉隔，别离谁谓死生分。阻陪执绋情无已，涕泪汍澜洒夕曛。
闻车驾幸海子阅海东青
作者：黄淮
朝代：明

清晓銮舆出近郊，彩云迎日翠烟消。龙媒立仗黄金饰，鸷鸟抟空白雪毛。政协车攻修典礼，赋成羽猎擅时髦。羁臣闻说升平乐，独倚东风望赤霄。
闻雁
作者：黄淮
朝代：明

今朝才得见征鸿，羁客凄凉意万重。数行若到江南去，好写平安向远空。
闻鹊声偶成
作者：黄淮
朝代：明

乾鹊朝群集，喧呼亦动情。每于愁里听，偏向客边鸣。报喜应难准，填河岂有成。何如丹穴凤，仪舞际文明。
除夕与诸友坐谈罢感怀
作者：黄淮
朝代：明

客里逢除夕，流光又十年。屠苏空老大，桎梏尚拘挛。强笑翻多愧，穷愁秪自怜。老亲头似雪，挥泪向灯前。
除夕二首
作者：黄淮
朝代：明

羲驭无停策，流光日夜催。臈随寒漏尽，春逐晓钟来。爆竹传馀响，屠苏忆旧醅。相看不成寐，寂寞拥寒灰。岁事今宵毕，羁愁此日深。沉痾犹未释，老态转相侵。迢递思亲梦，勤劳恋阙心。来春新气象，翘首听佳音。
除夕二首·其一
作者：黄淮
朝代：明

羲驭无停策，流光日夜催。臈随寒漏尽，春逐晓钟来。爆竹传馀响，屠苏忆旧醅。相看不成寐，寂寞拥寒灰。
除夕二首·其二
作者：黄淮
朝代：明

岁事今宵毕，羁愁此日深。沉痾犹未释，老态转相侵。迢递思亲梦，勤劳恋阙心。来春新气象，翘首听佳音。
陶情
作者：黄淮
朝代：明

虑淡心无竞，神怡物自忘。鸢鱼关俯仰，宇宙信行藏。草色年年绿，川流脉脉长。陶然有馀乐，击壤颂羲皇。
雨后闻蛙声拟赋诗坛一律
作者：黄淮
朝代：明

形势依山泽，诗坛屡效奇。池蛙喧鼓吹，园茗展枪旗。花底蜂衙集，槐阴蚁阵移。有时酣白战，不许寸兵持。
雪
作者：黄淮
朝代：明

几度冲寒候早朝，锦衣光彩照璚瑶。于今客里愁如积，不共冰花向日消。
雪
作者：黄淮
朝代：明

滕六携将六出花，先驱屏翳驾云车。烂铺铅汞三千界，幻出璚瑶百万家。海宇丰年先有兆，乾坤清气浩无涯。堪怜旧日梁园客，赋就能令世共誇。
雪
作者：黄淮
朝代：明

玉龙驱水下瑶池，散作冰花点素蕤。带雨乱飘疏复密，随风轻飏整还欹。竹炉火煖茶翻鼎，金帐歌传酒满卮。谁似袁安甘寂寞，闭门僵卧已多时。
题陈叔起画为陈宪章赋
作者：黄淮
朝代：明

少小曾陪老画师，惯看墨汁洒淋漓。客边展卷心如醉，落月山窗起梦思。